title: Lukkoleuka

text: Lukkoleuan pienin etäisyys teleportaatioon on kolme metriä ja suurin noin 380 000 kilometriä (Kuun ja Maan välinen etäisyys). Ei vielä tiedetä, kykeneekö Lukkoleuka siirtymään pitempiä matkoja ja mitkä ovat hänen kykynsä suurimmat ulottuvuudet. Teleportaatio itsessään vaikuttaisi olevan psioninen. Hänen päässään oleva antenni alkaa nimittäin aina hohtaa Lukkoleuan suorittaessa teleportaatiota. Metodi, jolla Lukkoleuan aivot suorittavat teleportaation, ei ole tiedossa. Lukkoleuka ei tarvitse toipumisaikaa teleportaatioiden välillä.


title: Lukkoleuka

text: Keinot, joilla Lukkoleuka määrittää etäisyydet ja tilan ominaisuudet lähtö- ja saapumispaikan välillä, eivät ole tiedossa. Luultavasti tämä liittyy psionisiin energioihin.


title: Lukkoleuka

text: Lukkoleualla on myös tarkka hajuaisti. Sen avulla hän voi paikantaa ja jäljittää vainuja jopa ulottuvuuksien halki. Koska tuoksut eivät kuitenkaan voi siirtyä ulottuvuuksien välillä, tämän kyvyn tarkka toimintatapa ei ole tiedossa.


title: Lukkoleuka

text: Lukkoleuka esiintyy -pelissä yhtenä NPC-hahmona yhdessä muiden Epäinhimillisten kuningasperheen jäsenten kanssa.


title: Jonku

text: Jonku on Pudasjärven kaupungissa sijaitseva haja-asutteinen kylä. Se sijaitsee noin 20 kilometriä kaupungin keskustaajamasta Kurenalta itään Jongunjärven ympärillä. Jonku valittiin maakunnan vuoden kyläksi 2018.


title: Jonku

text: Kylällä sijaitsee muun muassa 3 vanhaa lakkautettua kansakoulurakennusta (Länsirannalla, Paukkerinharjulla, ja Siiranniemellä).


title: Jonku

text: Kylällä on myös toiminut aikoinaan useita kyläkauppoja, mutta nykypäivänä kyläläisiä palvelee myymäläauton lisäksi myös kirjastoauto.


title: Jonku

text: Kylällä toimii Jongun alueen kyläyhdistys ry. Se osti 2009 Paukkerinkoulun itselleen ja kunnosti sen harrastetoimintakäyttöön. Siitä on tullut kyläläisille yhteinen kokoontumispaikka. Koulun lakkautusta vastustettiin mielenosoituksin. Kyläyhdistyy etsii kyläläisille töitä ja työllistää kyläläisiä erilaisiin tehtäviin.


title: Jonku

text: Jongulle on tieyhteys Kurenalta, Hirvaskoskelta, Ervastista, Ruottisenharjulta, Länsirannalta ja Siivikosta. Kylässä merkittävin liikenneväylä on Sotkajärventie. Kylällä on entinen lauttapaikka, josta on kulkenut lossi Jongunjärven ylitse.


title: Jonku

text: Kylältä on lähtöisin tanssiyhtye Atimas ja siellä on oma urheilujoukkue, Jongun Pojat FC - JoPo/ jopo hockey. Kylältä on lähtöisin omakustannekirjailija Marketta Silmälä.


title: Edward Lear

text: Edward Lear (12. toukokuuta 1812 Highgate – 29. tammikuuta 1888 San Remo, Italia) oli brittiläinen taiteilija, kuvittaja ja runoilija. Hänet tunnetaan erityisesti nonsense-runoista ja limerikeistä.


title: Edward Lear

text: Lear syntyi Highgatessa, eräässä Lontoon esikaupungissa, 20-lapsisen perheen nuorimmaksi. Hänen vanhempansa olivat lontoolainen pörssimeklari Jeremiah Lear ja Ann Clark Skerritt. Viidentoista ikäisenä hän muutti yhden sisaruksensa kanssa omaan asuntoonsa. Lear aloitti työskentelyn kuvittajana ja hänen ensimmäinen julkaisunsa, 19 vuoden iässä, oli "Illustrations of the Family of Psittacidae, or Parrots". Hän myi osan teoksen maalauksista rahapulassa John Gouldille. Maalaukset saivat hyvän vastaanoton ja niitä verrattiin John James Auduboniin. Hän jatkoi maalaamista koko elämänsä ajan. Learin haaveena oli kuvittaa Alfred Tennysonin runoja; lopulta hieman ennen hänen kuolemaansa julkaistiin pieni painos, mutta hänen haaveensa eivät koskaan toteutuneet.


title: Edward Lear

text: Learilla ei ollut koskaan kovin hyvä terveys. Seitsemänvuotiaana hänelle puhkesi epilepsia, myöhemmin hänellä oli keuhko- ja hengityselinsairauksia. Vanhemmalla iällä häntä vaivasi myös osittainen sokeus.


title: Edward Lear

text: Vuonna 1846 hän julkaisi limerikkejä sisältävän kirjan nimeltä "A Book of Nonsense" (suom. "Hölynpölykirja"), josta otettiin kolme painosta. Vuonna 1865 julkaistiin "The History of the Seven Families of the Lake Pipple-Popple" ja vuonna 1867 hänen kuuluisin nonsense-teoksensa, "The Owl and the Pussycat".


title: Edward Lear

text: Suomeksi Learin tuotannosta on julkaistu "Mielikuvituksellinen matka maailman ympäri" (1980) ja "Hölynpölykirja" (2016).


title: Mount Nimban luonnonsuojelualue

text: Mount Nimban luonnonsuojelualue on kansallispuisto ja UNESCOn maailmanperintökohde Guinean ja Norsunluurannikon alueella. Alueen laajentamista Liberiaan on myös ehdotettu. Puistoon kuuluu huomattavia osia maantieteellisesti ainutlaatuisesta Mount Nimban alueesta, jolla elää yli 200 kotoperäistä lajia kuten useita antilooppilajeja ja suuria kissaeläimiä.


title: Mount Nimban luonnonsuojelualue

text: Aluetta hallitsee vuorijono, jonka rinteitä peittävät sankat metsät. Vuoristoa ympäröi savannialue.


title: Mount Nimban luonnonsuojelualue

text: Mount Nimban alue on ollut rauhoitettuna vuodesta 1944. Alueesta tuli Unescon maailmanperintökohde vuonna 1982.


title: Mount Nimban luonnonsuojelualue

text: Vuoristossa on rautamalmia, ja metsät ovat houkutelleet puunjalostusyhtiöitä. Lähiseudun asukkaat ovat riippuvaisia alueen luonnonvaroista, ja salametsästys on vakava ongelma.


title: Denaturoituminen

text: Denaturoituminen (latinan sanoista "de natura", "pois luonnosta") on biokemian käsite, jolla tarkoitetaan nukleiinihapon tai proteiinin kvaternaari-, sekundaari- tai tertiäärirakenteen tuhoutumista, jonka seurauksena proteiini menettää biologisen toimintakykynsä. Denaturoituminen voi olla palautuvaa tai palautumatonta. Denaturoitumisen voivat aiheuttaa muun muassa lämpöenergia, alkoholit, raskasmetallit ja hapot sekä emäkset. Proteiinit voivat myös denaturoitua voimakkaan ravistelun tai vispauksen johdosta. Esimerkiksi marengin valmistuksessa kananmunan valkuaista vispattaessa proteiinit denaturoituvat ja muuttuvat vaahdoksi.


title: Denaturoituminen

text: Deoksiribonukleiinihapon eli DNA:n denaturoitumisella tarkoitetaan sen kaksoisjuosteen avautumista.


title: Vieraslaji

text: Vieraslaji (engl. "introduced, alien, exotic, non-indigenous" tai "non-native species") on eliölaji, joka ei esiinny tarkasteltavalla alueella alkuperäisenä, vaan ihmisen sinne joko tahattomasti tai tahallisesti siirtämänä kantana. Termiä tulokaslaji on aiemmin usein käytetty samassa merkityksessä. Nyttemmin ympäristöhallinto on erotellut vieraslajin ja tulokaslajin käsitteet niin, että vieraslaji tarkoittaa nimenomaan ihmisen siirtämää lajia ja tulokaslaji yleisemmin lajia, joka on levinnyt nykyalueelleen melko äskettäin joko itsestään tai ihmisen vaikutuksen takia.


title: Vieraslaji

text: Kasvitieteessä ihmisen mukana levinneet lajit on perinteisemmin eritelty niiden saapumisajan mukaan muinaistulokkaisiin ja uustulokkaisiin. Muinaistulokkaat eli arkeofyytit ovat siirtyneet uudelle alueelle ihmisen mukana niin varhain, ettei niiden saapumisesta ole muistiinpanoja, eikä niiden kulkeutumista voi muutenkaan päätellä suhteellisen äskettäiseksi. Turistilajiksi kutsutaan matkailijoiden mukana kulkeutunutta vieraslajia.


title: Vieraslaji

text: Kaikkia vieraslajeja ei pidetä vahingollisina. Haitalliset vieraslajit (engl. "invasive species") ovat niitä, joiden katsotaan vaikuttavan negatiivisesti joko alkuperäiseen ekosysteemiin tai ihmisen talouteen. Vieraslajit voivat kilpailla tai risteytyä luonnossa alkuperäisten lajien kanssa, saalistaa niitä tai levittää tauteja ja loisia. Monesti niiltä myös puuttuvat luontaiset viholliset, saalistajat tai loiset. Joissakin tapauksissa kokonaisen elinympäristön rakenne ja ravintoketjut voivat muuttua voimakkaasti runsastuvan vieraslajin takia. Jos vieraslajilla on sama ekolokero kuin alkuperäisellä lajilla, se voi syrjäyttää alkuperäisen lajin tai kaventaa sen elinaluetta. Esimerkiksi valtamerten saarille viedyt rotat ja kissat ovat aiheuttaneet lukuisten kotoperäisten lajien sukupuuton. Vieraslajeja pidetään toiseksi suurimpana uhkana luonnon monimuotoisuuden säilymiselle ja yhtenä suurimmista ympäristöongelmista.


title: Vieraslaji

text: Moni vieraslaji on osoittautunut ihmisenkin kannalta tuholaiseksi. Ihmisen mukana levinneitä haittaeliöitä ovat muun muassa rotta, koloradonkuoriainen, petovesikirppu ja vaeltajasimpukka. Ihminen on levittänyt lajeja tarkoituksella istuttamalla niitä seuduille, joilla niitä ei luonnostaan esiintyisi. Tahattomasti lajeja voi levitä muun muassa laivojen painolastivesien mukana merialueelta toiselle.


title: Vieraslaji

text: On arvioitu, että 40 prosenttia eläinten sukupuutoista johtuu vieraslajeista. Vieraslajit ovat elinympäristön häviämisen jälkeen suurin uhka luonnon monimuotoisuudelle ja erityisesti eristyneiden alueiden endeemisille lajeille. Vieraslajien aiheuttamat kustannukset ovat 1 400 miljardia euroa vuodessa eli 5 prosenttia maailmantaloudesta. Cornellin yliopistossa työskentelevä David Pimentel, joka teki alkuperäisen arvion 2001, uskoo, että luku oli vuonna 2009 edelleen oikean suuruinen, ja että erilaiset viljalajit ja rotat ovat kaikkein vahingollisimpia vieraslajeja. Tunnettu esimerkki monella tapaa vahingollisesta vieraslajista on afrikkalainen niilinahven, joka on ajanut sukupuuttoon jo yli 200 endeemistä kalalajia niissä järvissä, joihin sitä on istutettu.


title: Vieraslaji

text: Euroopan unionin alueella on noin 11 000 vieraslajia, joista 10–15 prosenttia katsotaan haitallisiksi. Vuosittaiset vahingot arvioidaan noin 12 miljardiksi euroksi.


title: Vieraslaji

text: Suomessa elää vakiintuneina 600–1000 vieraslajia, joista osa saapui maahan jo ennen keskiaikaa. Lajeista noin 160 on arvioitu haitalliseksi. Ympäristöhallinnon laatima ja Valtioneuvoston hyväksymä kansallinen vieraslajistrategia julkaistiin keväällä 2012. Strategian tarkoitus on ehkäistä haitallisten vieraslajien aiheuttamia haittoja ja riskejä luonnolle, luonnonvarojen kestävälle hyödyntämiselle, elinkeinoille sekä yhteiskunnan ja ihmisten hyvinvoinnille. Suurin osa haitallisista lajeista on viljelyyn liittyviä tauteja ja tuholaisia.


title: Vieraslaji

text: Useat alun perin koristekasveina puutarhoissa kasvatetut kasvilajit ovat villiintyneet ympäröivään luontoon muun muassa kompostijätteiden mukana. Esimerkiksi lupiineja on jopa tarkoituksellisesti siirretty teiden varsille, missä se voimakkaana kilpailijana syrjäyttää alkuperäiset kissankellot ja muut ketokasvit. Suurimmat vieraat eläinlajit on istutettu Suomeen suunnitelmallisesti, mutta pienemmät ja usein haitalliset lajit ovat kulkeutuneet maahan vahingossa. Metsästäjäin keskusjärjestön ja Suomen luonnonsuojeluliiton keväällä 2002 aloittamassa pienpetokampanjassa rohkaistaan metsästäjiä vieraslajien, kuten minkin ja supikoiran, määrien vähentämiseen.


title: Tornion murteet

text: Tornion murteet ovat suomen kielen peräpohjalaisiin murteisiin kuuluvia murteita, joita puhuvat suomalaiset Tornionjoen molemmin puolin Suomessa Enontekiön, Kolarin, Muonion, Pellon ja Ylitornion kunnissa, ja Ruotsin Länsipohjassa Alatorniossa, Hietaniemessä, Jukkasjärvellä, Junosuvannossa, Kaaresuvannossa, Kainulasjärvellä, Karungissa, Korpilompololla, Pajalassa, Tärännössä, Vittangissa ja Ylitorniolla.


title: Tornion murteet

text: Ruotsin puolella Tornion murteesta ja Jällivaaran murteista käytetään nimitystä meänkieli, jolla on Ruotsissa vähemmistökielen asema.


title: Gabriel Heinze

text: Gabriel Iván Heinze (s. 19. huhtikuuta 1978 Crespo, Argentiina) on argentiinalainen jalkapalloilija, joka pelaa puolustajana Italian Serie A:n AS Roomassa. Heinze tunnetaan kovasta ja periksiantamattomasta pelityylistään. Hänen lempinimensä on Gringo ().


title: Gabriel Heinze

text: Kotimaassaan Heinze edusti Newell's Old Boysia. Hänen ensimmäinen seuransa Euroopassa oli espanjalainen Real Valladolid, jossa hän ei kuitenkaan saanut ensimmäisellä kaudellaan 1997–1998 lainkaan peliaikaa. Hänet lainattiin portugalilaiseen Sportingiin, jossa pelatun kauden jälkeen hän palasi kahdeksi kaudeksi Valladolidiin. Vuonna 2001 Heinze siirtyi ranskalaiseen Paris Saint-Germainiin, jossa hän pelasi kolmen kauden aikana lähes 100 liigaottelua. Vuonna 2004 hän voitti joukkueen kanssa Ranskan cupin.


title: Gabriel Heinze

text: Vuodet 2004–2007 Heinze edusti englantilaista Manchester Unitedia, johon siirtyi 6,9 miljoonalla punnalla PSG:stä vuonna 2004. Hänet valittiin kannattajien äänestyksessä Manchester Unitedin vuoden pelaajaksi kaudella 2004–2005. Suurimman osan kaudesta 2005–2006 Heinze oli sivussa vakavan polvivamman vuoksi, minkä seurauksena United hankki kesällä 2006 Patrice Evran, joka lopulta syrjäytti hänet joukkueen vasempana puolustajana. Kaudella 2006–2007 Heinze pelasi joitain otteluita myös keskuspuolustajana Unitedin voittaessa Valioliigan ja yltäessä Mestarien liigan välieriin.


title: Gabriel Heinze

text: Elokuussa 2007 Heinze siirtyi 12 miljoonalla eurolla Real Madridiin, jonka kanssa hän teki nelivuotisen sopimuksen. Ensimmäisellä kaudellaan Madridissa Heinze saavutti Espanjan supercupin ja Primera Divisiónin mestaruuden. Kesällä 2009 hän siirtyi Marseilleen.


title: Gabriel Heinze

text: Ensiesiintymisensä Argentiinan maajoukkueessa Heinze teki 30. huhtikuuta 2003 ystävyysottelussa Libyaa vastaan. Hän on edustanut maataan MM-kilpailuissa 2006, Copa Américassa 2004 ja 2007 ja Maanosaliittojen cupissa 2005.


title: Gabriel Heinze

text: Vuonna 2004 Heinze kuului olympiakultaa voittaneeseen Argentiinan olympiajoukkueeseen.


title: Ole Gunnar Solskjær

text: Ole Gunnar Solskjær (s. 26. helmikuuta 1973 Kristiansund, Møren ja Romsdalin lääni, Norja) on norjalainen jalkapallovalmentaja ja entinen hyökkääjä, joka toimii Englannin Valioliigassa pelaavan Manchester Unitedin väliaikaisena päävalmentajana.


title: Ole Gunnar Solskjær

text: Solskjær edusti valtaosan urastaan Englannin Valioliigan Manchester Unitedia. Hän teki kuuluisan 2–1-voittomaalin Mestarien liigan loppuottelussa Bayern Müncheniä vastaan kauden 1998–1999 päätteeksi, sinetöiden Unitedin "triplan" (jo aikaisemmin seura oli voittanut Valioliigan ja FA Cupin). Solskjær edusti Manchester Unitedia vuodesta 1996 lähtien, ja hänen aikaisempia seurojaan olivat norjalaiset Clausenengen ja Molde. Hänestä on käytetty myös lempinimeä "Molden enkeli".


title: Ole Gunnar Solskjær

text: Norjan maajoukkueessa Solskjær pelasi 67 ottelua ja teki niissä 23 maalia.


title: Ole Gunnar Solskjær

text: Solskjæria pitkään vaivanneet polvivaivat pakottivat norjalaisen lopettamaan uransa elokuussa 2007.Solskjær aloitti valmennusuransa Manchester Unitedin II-joukkueen valmentajana toukokuussa 2008. Norjalainen johdatti ManUn reservimiehet Lancashire Senior Cupin mestareiksi kaudella 2008/09. Norjan maajoukkueen päävalmentajan Åge Hareiden erottua joulukuussa 2008 Solskjærin nimi nousi esille mahdollisena seuraajaehdokkaana, mutta hän kieltäytyi tehtävästä.


title: Ole Gunnar Solskjær

text: Marraskuussa 2010 Solskjær teki sopimuksen entisen seuransa Molden kanssa. Hän siirtyy seuran päävalmentajaksi tammikuussa 2011 toimien siihen saakka ManU:n reservijoukkueen päävalmentajana. Debyyttikausi Molden peräsimessä oli suurmenestys ja Solskjaær johdatti seuran historian ensimmäiseen Norjan mestaruuteen, joka varmistui kaksi kierrosta ennen sarjan päätöstä. Hänet palkittiin vuoden 2011 Norjan parhaana valmentajana. Toukokuussa 2012 spekuloitiin Solskjærin siirtymisellä Englannin Valioliigaan Aston Villan päävalmentajaksi. Molden seurajohto ilmoitti, ettei se pidä norjalaisvalmentajan ja Aston Villan johdon käymiä epävirallisia keskusteluita siirtymisestä toivottavana. Lopulta Solskjær ilmoitti, ettei voi perhesyiden vuoksi siirtyä valmentamaan Englantiin. Solskjær jatkoi siirtospekulaatioista huolimatta loistavaa työtä Molden peräsimessä ja luotsasi seuran toiseen perättäiseen Norjan mestaruuteen kaudella 2012. Hänet valittiin kauden jälkeen toistamiseen Norjan vuoden valmentajaksi.


title: Ole Gunnar Solskjær

text: Kaudella 2013 mestarijoukkue hyytyi jo alkukaudesta kauas mestaruustaistelusta. Solskjær nosti keväällä jopa putoamiskamppailussa riutuneen seuran kuitenkin lopulta liigassa kuudenneksi. Pokaalitta Solskjær ei kuitenkaan jäänyt, sillä hän johdatti Molden Norjan cupin finaalissa 4–2 voittoon Rosenborgista.


title: Ole Gunnar Solskjær

text: Solskjær solmi sopimuksen Englannin Valioliigassa pelaavan Cardiffin kanssa 2. tammikuuta 2014. Solskjær ei onnistunut tavoitteessaan nostaa Cardiffia pois putoajan paikalta, vaan seuran kohtaloksi koitui putoaminen takaisin Mestaruussarjaan. Huono kauden alku alemmalla sarjatasolla tiesi lopulta norjalaisvalmentajalle potkuja syyskuun puolivälissä 2014.


title: Ole Gunnar Solskjær

text: Lokakuun lopulla 2015 Solskjær palasi Molden päävalmentajaksi. Mestaruusvalmentajan johdolla Molde eteni sensaatiomaisesti Eurooppa-liigan lohkovaiheesta pudotuspeleihin. Jatkopaikka varmistui jo kaksi kierrosta ennen lohkovaiheen päättymistä.


title: Ole Gunnar Solskjær

text: Joulukuussa 2018 Solskjær nimettiin entisen seuransa Manchester Unitedin väliaikaiseksi päävalmentajaksi José Mourinhon potkujen myötä. Hän valmentaa seuraa kauden 2018–2019 loppuun.


title: Kytäjän kartano

text: Kytäjän kartano () on kartano Kytäjän kylässä Hyvinkäällä. Kartano oli aikoinaan Suomen suurin maatila. Tilan pinta-ala on sittemmin supistunut 4 400 hehtaariin, mutta se on edelleen Suomen suurimpia maatiloja. Maatilalla on hevosia, mutta ei karjaa eikä muita eläimiä. Kytäjärveen pistävällä niemellä puiston keskellä sijaitsee vuonna 1878 valmistunut puurakenteinen ja rappauspintainen päärakennus, joka on nykyisin asumaton, rapistunut ja huonokuntoinen. Kytäjä Golfin 2x18-reikäiset kentät on erotettu kartanon pelloista, ja Kytäjärven vastarannalle päärakennuksesta on rakennettu modernistisen tyylinen golfklubirakennus. Alun perin kartanoa ja Karkkilan kauppalan tehtaita varten rakennettu Hyvinkään–Karkkilan rata, joka kulki kartanon pihankin halki, purettiin 1960-luvun loppupuolella. Ratalinja on maastossa silti vielä monin paikoin havaittavissa, ja Kytäjän rautatieaseman rakennus on yhä pystyssä.


title: Kytäjän kartano

text: Kytäjän kartanoa ovat hallinneet muun muassa Tottin, Flemingin, Armfeltin, Linderin ja Vähäkallion suvut. Tottin suvulle kartano kuului vuosina 1574–1672 ja tänä aikana sen omisti mm. kolmikymmenvuotisessa sodassa ansioitunut sotamarsalkka Åke Tott. Tämän jälkeen kartano siirtyi Flemingin suvulle. Molemmat suvut omistivat useita muitakin kartanoita, ja harva niiden jäsenistä lienee koskaan edes käynyt Kytäjällä. Tänä aikana Kytäjällä asuivat ja sen maita viljelivät vuokraajat, lampuodit. Vuonna 1740 kartanon osti kapteeni Gustaf Wulfcrona. Hän oli tiettävästi ensimmäinen Kytäjällä asunut aatelinen, koska hänen mainitaan kuolleen siellä vuonna 1754. Seuraavaksi Kytäjän omistajaksi tuli Armfeltin suku.


title: Kytäjän kartano

text: Ministerivaltiosihteeri Constantin Linder osti kartanon vuonna 1861 Armfeltin suvulta.


title: Kytäjän kartano

text: Lohjan selluloosatehtaan (nyk. Loparex) omistaja Hjalmar Linder syntyi kartanossa ministerivaltiosihteeri Constantin Linderin ja tämän vaimon Marie Mussin-Puškinin pojaksi vuonna 1862, ja vietti lapsuutensa Kytäjän kartanossa. Linderien aikana vuosina 1863–1864 kartanossa toimi oma koulu, jonka opettajana oli runoilijana tunnettu Aleksanteri Rahkonen. Rahkonen erotettiin kuitenkin pian elämäntapojensa vuoksi ja koulun toiminta päättyi.


title: Kytäjän kartano

text: Carl Gustaf Emil Mannerheim oli usein nähty vieras Kytäjällä Hjalmar Linderin ollessa kartanon isäntänä.


title: Kytäjän kartano

text: 1920-luvun alkuvuosina kartanon maista erotettiin lukuisien torppien ja mäkitupien lisäksi suuret Karlbergin, Palkkisillan ja Suopellon sivutilat. Talvi- ja jatkosotien jälkeen erotettiin suuri määrä tiloja, yhteensä 3000 hehtaaria, karjalaiselle siirtoväelle ja rintamamiehille.


title: Kytäjän kartano

text: Arkkitehti Väinö Vähäkallio osti kartanon vuonna 1928 yhdessä professori Kaarlo Kairan kanssa. Vähäkallio osti Kairan osuuden itselleen vuonna 1932. Hän hoiti kartanon loistokuntoon, rakennutti piirtämiään rakennuksia sekä kyläkirkon kartanon maille. Sotien aikana kartano toimi hoitokotina. Vähäkallion aikana kartanossa vieraili useaan otteeseen presidentti P. E. Svinhufvud metsästysretkillään.


title: Kytäjän kartano

text: Vuonna 1931 Kytäjän kartanoa viljeltiin viitenä eri maatilana, joilla kullakin oli omat rakennukset ja kotieläimet. Kyseisillä tiloilla oli yhteensä 76 hevosta, 630 lehmää, 100 sikaa ja 200 kanaa. Kartanon kokonaispinta-ala oli 10 500 hehtaaria, josta oli metsää 8 102 hehtaaria, peltoa 774 hehtaaria ja puutarhaa kaksi hehtaaria sekä loput kitu- ja joutomaita.


title: Kytäjän kartano

text: Kytäjän kartanon ympäristössä elää yksi Suomen kolmesta kuusipeurapopulaatiosta. Ensimmäiset yksilöt tuotiin alueelle Ruotsista vuosina 1953–1954.


title: Kytäjän kartano

text: Toisen maailmansodan jälkeisinä vuosina kartanon mailta nostettiin energiantuotantoon suuret määrät polttoturvetta kivihiilipulan vuoksi. Työstä vastasi sitä varten perustettu yhtiö Turvela Oy.


title: Kytäjän kartano

text: Vähäkallion läheinen ystävä, taidemaalari Kaapo Wirtanen, rakennutti itselleen kesähuvilan kartanon maille. Nykyisin kartanon omistavat pohjoiskarjalaiset Laakkoset, autokauppias Yrjö Laakkonen ja hänen lapsensa Jyrki Laakkonen ja Reetta Laakkonen.


title: Kytäjän kartano

text: Vähäkallioidenkin yhdessä sukuhaarassa on vielä omistuksessaan osa Kytäjää; Karlbergin sivutila. Sekin on kooltaan useita satoja hehtaareja.


title: Kytäjän kartano

text: 12. toukokuuta 1972 Kytäjän kartanon mailla tapahtui raaka kolmoismurha. Kartanon silloinen isäntä, Väinö Vähäkallion pojanpoika Kai Kustaa Vähäkallio ampui kolme nuorta, jotka olivat leiriytyneet kartanon maille. Uhrit olivat hyvinkääläiset Veijo Ilmari Häkkinen, Esa Tapani Hyväkkä ja Kai Tapani Hyväkkä.


title: Ludwigshafen am Rhein

text: Ludwigshafen am Rhein, lyhyemmin Ludwigshafen, on kaupunki Saksan lounaisosassa Rheinland-Pfalzin osavaltiossa. Se sijaitsee Reinjoen varrella, ja joki myös erottaa sen Mannheimin naapurikaupungista. Kaupungissa on arviolta 164 718 asukasta (vuonna 2016) ja sen pinta-ala on 77,55 neliökilometriä.


title: Ludwigshafen am Rhein

text: Ludwigshafen perustettiin vuonna 1853, ja kaupunginoikeudet se sai vuonna 1859. Se onkin saksalaiseksi kaupungiksi verrattain nuori. Toisen maailmansodan aikana kaupunki kärsi merkittäviä vaurioita, vain 20 prosenttia rakennuksista jäi asuttavaan kuntoon.


title: Ludwigshafen am Rhein

text: Ludwigshafen tunnetaan kemikaaliteollisuudestaan. Kaupungissa pitää pääkonttoriaan kemian alan yhtymä BASF.


title: Ir. D.F. Woudagemaal

text: ir. D.F. Woudagemaal (insinööri Woudan pumppuasema) on Alankomaissa sijaitseva maailman suurin käytössä olevista höyryvoimalla toimivista pumppuasemista. Sitä käytetään pumppaamaan tarpeeton vesi Friisinmaasta. Se on otettu käyttöön 7. lokakuuta 1920, jolloin kuningatar Vilhelmiina avasi pumppuaseman.


title: Ir. D.F. Woudagemaal

text: 47 vuotta hiilikäyttöisinä olleet höyrykattilat muutettiin öljykäyttöisiksi vuonna 1967. Vuonna 1998 ir. D.F. Woudagemaal lisättiin UNESCOn maailmanperintöluetteloon.


title: Lil Wayne

text: Lil Wayne (oikealta nimeltään Dwayne Michael Carter, Jr., s. 27. syyskuuta 1982 New Orleans, Louisiana, Yhdysvallat) on yhdysvaltalainen Grammy-palkittu hip hop-artisti ja Young Money -levy-yhtiön perustaja. Hän on toiminut aktiivisesti artistina 1990-luvun lopusta asti, aluksi Hot Boys -yhtyeessä ja myöhemmin sooloartistina. Hän nousi jonkin verran suosioon vuonna 2004 neljännen studioalbuminsa "Tha Carterin", ja siltä julkaistun "Go D.J." -singlen myötä. Hän sai myös nostetta vieraillessaan T.I.:n kanssa Destiny's Childin "Soldier" -kappaleella samana vuonna.


title: Lil Wayne

text: Suureen suosioon Lil Wayne pääsi vuonna 2008, kun hänen kuudes studioalbuminsa "Tha Carter III" julkaistiin. Albumi on myynyt Yhdysvalloissa kolminkertaista platinaa ja se voitti parhaan rap-albumin Grammyn. Myös albumin esikoissingle, yli yhdeksän miljoonaa digitaalista latausta myynyt Billboard Hot 100 -listan ykköshitti, "Lollipop" voitti Grammyn kategoriassa Best Rap Song. Lil Wayne pääsi myös vuoden 2012 Guinnessin ennätysten kirjaan rap-artistina, jolla on ollut eniten kappaleita Yhdysvaltain listoilla. Vuosina 1999–2010 yhteensä 64 kappaletta.


title: Lil Wayne

text: Lil Waynen uraan kuuluu myös lukuisia vierailuita muiden artistien kappaleilla ja singleillä.


title: Lil Wayne

text: Dwayne Michael Carter, Jr. syntyi 27. syyskuuta 1982 New Orleansissa, Louisianassa. Hänen äitinsä oli tuolloin vain 19-vuotias. Carterin vanhemmat erosivat hänen ollessa kaksivuotias ja hänen isänsä Dwayne Carter, Sr. jätti perheen lopullisesti. Carter kirjoitti ensimmäiset riiminsä kahdeksanvuotiaana.


title: Lil Wayne

text: Kesällä 1991 Carter tapasi Cash Money Recordsin omistajan Bryan "Birdman" Williamsin, ja räppäsi tälle freestylea. Carter teki ensimmäiset rap-nauhoituksensa, kun hän ja rap-artisti B.G. julkaisivat "True Story" EP:n kesällä 1995.


title: Lil Wayne

text: 12-vuotiaana Carter ampui itseään vahingossa 9mm käsiaseella. Hänen henkensä pelasti siviilissä ollut poliisi Robert Hoobler, joka vei tämän sairaalaan. Carter kävi McMain Magnet School -koulua, mutta keskeytti sen keskittyäkseen musiikkiuraansa.


title: Lil Wayne

text: Lil Wayne aloitti uransa Hot Boys -nimisessä yhtyeessä. Hän jätti yhtyeen vuonna 2002 aloittaakseen soolouransa. Hänen ensimmäinen sooloalbuminsa, "Tha Block Is Hot" ilmestyi hänen ollessaan 16-vuotias vuonna 1999. Albumi sijoittui Yhdysvaltain Billboard 200 -albumilistan kolmannelle sijalle myyden 299 000 kappaletta ensimmäisellä viikollaan. Nyt albumi on myynyt platinaa. Lil Waynen seuraava albumi "Lights Out" ilmestyi vuonna 2000. Se ei saavuttanut odotettua menestystä, mutta myi kuitenkin kultaa. Kriitikot kritisoivat hänen yhteistä menestystään Hot Boysin kanssa, koska hänen tasonsa ei yltänyt Hot Boysin tasolle.


title: Lil Wayne

text: Lil Waynen kolmas albumi "500 Degreez" ilmestyi vuonna 2002. Albumin nimi viittaa Hot Boysin eronneen jäsenen Juvenilen vuonna 1998 julkaistuun albumiin, "400 Degreez". "500 Degreez" sijoittui kuudennelle sijalle Billboard 200 -listalla. Myös tämä albumi myi kultaa.


title: Lil Wayne

text: Kesällä 2004 julkaistiin Lil Waynen neljäs studioalbumi, Tha Carter -sarjan aloittaja, "Tha Carter". Albumia myytiin Yhdysvalloissa 878 000 kappaletta ja sen lokakuussa 2004 julkaistu toinen single "Go D.J." sijoittui Billboard Hot 100 -listan 14. sijalle. Billboardin R&B/Hip-Hop -listalla sijoitus oli viides sija.


title: Lil Wayne

text: Lil Waynen viides studioalbumi "Tha Carter II" julkaisiin joulukuussa 2005. Albumista teki erikoisen se, ettei sillä ollut mukana yhtään Hot Boysisista tutun Manny Freshin tuottamia kappaleita, toisin kuin edellisillä albumeilla. "Tha Carter II" myi debyyttiviikollaan yli 238 000 kappaletta ja otti haltuunsa Billboard 200 -listan toisen sijan. Albumia on myyty Yhdysvalloissa yli miljoona kappaletta ja koko maailmassa kaksi miljoonaa kappaletta. Albumin esikoissingle "Fireman" nousi Billboard Hot 100 -listan sijalle.


title: Lil Wayne

text: Vuonna 2006 julkaistiin Lil Waynen ja Birdmanin yhteisalbumi "Like Father, Like Son". Albumin esikoissingle "Stuntin' Like My Daddy" saavutti Billboard Hot 100 -listan 21. sijan. Musiikkilehti Rolling Stone nimesi kappaleen vuoden 2006 94. parhaaksi kappaleeksi.


title: Lil Wayne

text: Lil Waynen kuudes studioalbumi "Tha Carter III" julkaistiin 10. kesäkuuta 2008. Albumi myi ensimmäisellä viikollaan yli miljoona kappaletta ja se nousi suoraan Billboard 200 -listan kärkeen. Yli miljoonan kappaleen viikko myyntiin on aikaisemmin onnistunut vain 50 Cent albumillaan "The Massacre" vuonna 2005. "Tha Carter III" on myynyt Yhdysvalloissa kaiken kaikkiaan 3,5 miljoonaa kappaletta ja se on ylittänyt platinarajan yhteensä kolme kertaa. Kanadassa albumi myi kaksinkertaista platinaa ja Britanniassa kultaa. "Tha Carter III" voitti myös parhaan rap-albumin Grammyn.


title: Lil Wayne

text: Albumin ensimmäinen single "Lollipop" julkaistiin maaliskuussa 2008. Sillä vierailee edesmennyt rap-artisti Static Major. Single menestyi todella hyvin: se nousi Billboard Hot 100 -listan kärkeen ja pysyi siellä kokonaiset viisi viikkoa. Tammikuuhun 2009 mennessä kappaletta oli myyty digitaalisesti 9,1 miljoonaa kappaletta ja siitä tuli vuoden 2008 myydyin digitaalinen single. "Lollipop" myi Uudessa-Seelannissa platinaa ja Yhdysvalloissa peräti viisinkertaista platinaa. "Lollipop" voitti myös Grammyn kategoriassa Best Rap Song.


title: Lil Wayne

text: Kappale "A Milli" julkaistiin huhtikuussa 2008 albumin toisena singlenä. Se nousi Billboard Hot -listan kuudennelle sijalle ja sitä myytiin digitaalisesti yli kaksi miljoonaa kappaletta. "A Milli" voitti myös Grammyn kategoriassa Best Rap Solo Performance. Rolling Stone -lehti nimitti kappaleen myös 2000-luvun 63. parhaaksi kappaleeksi. Albumin kolmas single "Got Money" julkaistiin toukokuussa 2008. Singlellä vierailee T-Pain. Single sijoittui Billboard Hot 100 -listan 10. sijalle ja se myi Yhdysvalloissa kaksinkertaista platinaa. Albumin kolmas single "Mrs. Officer" julkaistiin syyskuussa 2008. Kappaleella vierailevat Bobby Valentino ja Kidd Kidd. Single otti haltuunsa Billboard Hot 100 -listan 16. sijan ja myi Yhdysvalloissa platinaa.


title: Lil Wayne

text: Tammikuussa 2009 julkaistiin singlenä kappale "Prom Queen". Rockhenkinen kappale nousi Billboard Hot 100 -listan 15. sijalle. Saman vuoden joulukuussa julkaistiin kaksi uutta singleä "On Fire" ja "Drop the World". Jälkimmäisellä singlellä vierailee Eminem ja sijoittui Billboard Hot 100 -listan 18. sijalle. Näitä kolmea singleä seurasi helmikuussa 2010 julkaistu Lil Waynen ensimmäinen rock -vaikutteinen albumi "Rebirth". Albumi sijoittui Billboard 200 -listan toiselle sijalle ja myi kultaa Yhdysvalloissa. Hyvästä kaupallisesta menestyksestä huolimatta albumi sai huonoa palautetta kriitikoilta.


title: Lil Wayne

text: 27. syyskuuta samana vuonna Lil Wayne julkaisi kahdeksannen studioalbuminsa "I Am Not a Human Being". Se nousi Billboard 200 -listan kärkeen. Albumin ensimmäinen ja ainoaksi jäänyt single "Right Above It" julkaistiin 17. elokuuta 2010. Singlellä vierailee kanadalainen rap-artisti/laulaja Drake.


title: Lil Wayne

text: Lil Waynen yhdeksäs studioalbumi "Tha Carter IV" julkaistiin 29. elokuuta 2011. Se myi Yhdysvalloissa yhteensä 964 000 kappaletta ja nousi Billboard 200 -listan kärkeen. Albumin ensimmäinen single "6 Foot 7 Foot" julkaistiin jo joulukuussa 2010. Se nousi yhdeksännelle sijalle Billboard Hot 100 -listalla. Kappale myi Yhdysvalloissa kaksinkertaista platinaa. Albumin toinen single "John" julkaistiin toukokuussa 2011. Se sijoittui Billboard Hot 100 -listan 22. sijalle ja sillä vierailee Rick Ross. "John" on myös myynyt kultaa Yhdysvalloissa. Albumin kolmantena singlenä julkaistiin kappale "How to Love". Kappale sijoittui Billbaord Hot 100 -listan viidennelle sijalle ja myi platinaa Yhdysvalloissa. Albumin neljäs single "She Will" julkaistiin elokuussa 2011. Sekin menestyi hyvin sijoittuen Billboard Hot 100 -listan kolmannelle sijalle. Singlellä vierailee Drake.


title: Lil Wayne

text: Lil Waynen kymmenes studioalbumi "I Am Not a Human Being II" julkaistiin vuoden 2013 maaliskuussa. Albumin ensimmäinen single "My Homies Still" julkaistiin kesäkuussa 2012. Singlellä vierailee rap-artisti Big Sean, ja se nousi Yhdysvaltain Billboard Hot 100 -listan 38. sijalle. Albumin toinen single "No Worries" julkaistiin syyskuussa 2012 ¨Dedication 4¨ mixtapella.


title: Lil Wayne

text: Lil Waynellä on neljä lasta. Hänen ensimmäinen lapsensa, tytär Reginae syntyi, kun hän oli vasta 16-vuotias. Lapsen synnytti Waynen silloinen tyttöystävä ja nykyinen entinen vaimo, Antonia "Toya" Carter (o.s. Johnson). Wayne ja Johnson menivät naimisiin ystävänpäivänä vuonna 2004 ja erosivat vuonna 2006. Lil Waynen nuoremmat lapset ovat syntyneet irtosuhteista. Hänen toinen lapsensa, poika Dwayne Carter III syntyi 22. lokakuuta 2008 Christ Hospital-sairaalassa Cincinnatissa. Lapsen äiti on radiotuottaja Sarah Vivan. Waynen kolmas lapsi, poika Cameron Carter syntyi 9. syyskuuta 2009. Lapsen synnytti hänen ex-tyttöystävänsä, näyttelijä Lauren London. Suhde päättyi Londonin odottaessa lasta.. Wayne sai neljännen lapsensa, Neal-pojan, laulaja Nivean kanssa 30. marraskuuta 2009.. Lil Wayne seurusteli vuosina 2005–2007 rap-artisti Trinan kanssa, joka tuli myös raskaaksi, mutta sai keskenmenon.


title: Lil Wayne

text: Lil Wayne sanoi Blender-lehden haastattelussa, että hänen suosikkiyhtyeensä lapsuusajoilta asti on ollut Nirvana.


title: Lil Wayne

text: ESPN -lehden haastattelussa Wayne sanoi olevansa suuri tennisfani. Hän sanoi myös pitävänsä NHL-joukkue Boston Bruinsista ja koripallojoukkue Los Angeles Lakersista. Waynen suosikkeihin kuuluvat myös baseball-joukkue Boston Red Sox sekä amerikkalais jalkapallo -joukkue Green Bay Packers. Lil Wayne tekikin Packersin tueksi remixversion Wiz Khalifan kappaleesta "Black and Yellow" nimellä "Green and Yellow", kun Packers kohtasi Super Bowlissa vuonna 2010 Pittsburgh Steelersin. Kappaleen nimi "Green and Yellow" ("vihreä ja keltainen") viittaa Green Bay Packersin väreihin, kun taas "Black and Yellow" ("musta ja keltainen") Pittsburgh Steelersin väreihin.


title: Lil Wayne

text: Vuonna 2010 maaliskuussa Lil Wayne tuomittiin vuodeksi vankeuteen aseen laittomasta hallussapidosta ja hän oli myös epäiltynä huumeiden hallussapidosta. Laiton ase löydettiin vuonna 2007 hänen kiertuebussistaan. Tuomion julkistamista lykättiin kahteen kertaan eri syistä. Wayne kärsi rangaistuksensa Eric M. Taylor Centerissä (EMTC), Rikers Islandilla. Hän vapautui 4. marraskuuta 2010.


title: Vanha-Nuuksio

text: Vanha-Nuuksio () on Espoon kaupunginosa. Vuoden 1982 Pohjois-Espoon kaupunginosajaossa alue tuli osaksi Nupuria. Asukkaiden toivomuksesta alue erotettiin omaksi kaupunginosakseen vuonna 1999. Kaupunginosan nimessä olevan sana "Nuuksio" on kirjoitettu 1500-luvulla muodoissa "Noox", "Noosis", "Nooxby" ja "Nowx". Nimen pohjana arvellaan olevan saamelaiskielten joutsenta merkitsevä sana (esimerkiksi pohjoissaamen "njukča", inarinsaamen "njuhčâ" ja koltansaamen "njuhčč").


title: Vanha-Nuuksio

text: Vanha-Nuuksion asukaskeskittymä, Brobacka, sijaitsee Nuuksion Pitkäjärven eteläpäässä. Täältä Nuuksion Pitkäjärvi laskee Brobackan halki Brobackaån-nimisenä purona eteläisempään Nupurinjärveen.


title: Vanha-Nuuksio

text: Brobackan itäpuolella sijaitsee Hackjärvi samannimisen järven rannalla. Hackjärven pohjoispuolella Nuuksion Pitkäjärven eteläpään tasolla on Laihalampi, ja tämän koillispuolella sijaitsevat Malmilampi, Pikku Sorlampi sekä Sorlampi.


title: Indonesian Idol

text: Indonesian Idol on Pop Idolin indonesialaisversio. Sen esittää Rajawali Citra Televisi Indonesia ja tuottaa FremantleMedia Asia.


title: Indonesian Idol

text: Indonesian Idolin alkuperäiset juontajat olivat Amelia Natasha ja Irgi Ahmad Fahrezi. Daniel Mananta korvasi Fahrezin kolmannella tuotantokaudella. Indonesian Idoliin voi osallistua kuka tahansa 16–24-vuotias Indonesian kansalainen. Alun perin alaikäraja oli 18, mutta sitä madallettiin toisella tuotantokaudella.


title: Indonesian Idol

text: Indonesian Idolin ensimmäinen tuotantokausi pidettiin Medanissa, Jogjakartassa, Bandungissa, Surabayassa ja Jakartassa 2004. Yleisöä oli 32 000 henkeä. Toinen kausi alkoi 25. maaliskuuta 2005 ja kolmas 21. huhtikuuta 2006.


title: Indonesian Idol

text: Indonesian Idolin ensimmäisen tuotantokauden finalistit ovat julkaisseet yhdessä levyn "Indonesian All Times Hits".


title: Israelin 7. prikaati

text: Israelin 7. prikaati ("Hativa Sheva") on panssariprikaati, joka on osallistunut kaikkiin Israelin ja arabien välisiin sotiin ja sen suurimmat saavutukset tapahtuivat kuuden päivän sodan aikana 1967. Joukko-osasto oli perustettu jo 1948 Israelin itsenäisyyssotaan, jolloin sen panssarikalusto koostui Sherman-panssarivaunuista. 1960-luvulla prikaati sai käyttöönsä brittiläisiä Centurion-panssarivaunuja, jotka korvattiin 1970-luvun lopulta alkaen Merkava-kalustolla. Israelin itsenäisyyssodan, Suezin kriisin ja kuuden päivän sodan aikana 7. prikaati kuului Israelin eteläiseen maanpuolustusalueeseen, minkä jälkeen se jäi Golanin kukkuloille osaksi 36. panssaridivisioonaa.


title: Israelin 7. prikaati

text: 2006 Hizbollahia vastaan käydyn rajasodan aikana 7. prikaati taisteli pääasiassa Bint Jbailin kohdalla.


title: Israelin 7. prikaati

text: Prikaatin komentaja, eversti Amnon Eshel Assulin kritisoi haastattelussa julkisesti Israelin sodanjohtoa ilmoittaen mielipiteekseen, ettei 7. prikaati ollut valmis suorittamaan sille divisioonasta käskettyjä tehtäviä Etelä-Libanonin sodan aikana heinä-elokuussa 2006.


title: Messier 89

text: Messier 89 (M89 lyhyemmin, tunnetaan myös nimellä NGC 4552) on elliptinen galaksi Neitsyen tähdistössä. Charles Messier löysi sen 18. maaliskuuta 1781. M89 kuuluu Virgon galaksijoukkoon.


title: Messier 89

text: Nykyisten havaintojen mukaan M89 voi olla lähes täydellisen pyöreä muodoltaan. Tämä voi olla epätavallista, koska kaikki muut tunnetut elliptiset galaksit ovat suhteellisen litistyneitä ellipsoideja. On kuitenkin mahdollista, että galaksi on sellaisessa asennossa, että se ainoastaan näyttää pallomaiselta maapallolla oleville havaitsijoille, vaikka se olisikin oikeasti elliptinen.


title: Messier 89

text: Galaksin ympärillä on myös kaasua ja pölyä jopa 150 000 valovuoden etäisyydelle asti. Galaksi myös puhaltaa kuumia hiukkasia, M89 on mahdollisesti kvasaari tai aktiivinen radiogalaksi


title: Okayaman prefektuuri

text: Okayaman prefektuuri ( on yksi Japanin 47:stä prefektuurista. Prefektuuri sijaitsee Chūgokun alueella, Honshūn saarella, Japanissa ja sen pääkaupunki on Okayama.


title: Okayaman prefektuuri

text: Okayamaa ympäröivät Hiroshiman, Tottorin ja Hyōgon prefektuurit sekä etelässä Seton sisämeri, jossa sijaitsevat prefektuuriin myös kuuluvat 90 saarta. Okayaman väestö on keskittynyt Okayaman ja Kurashikin kaupunkeihin. Prefektuurin pohjoisosassa sijaitsevat Chūgokun vuoret, joilta saavat alkunsa Okayaman kolme suurinta jokea Yoshii, Asahi ja Takahashi. Sisämaan Kibiksi nimetty alue on tasankoa.


title: Okayaman prefektuuri

text: Prefektuurissa on Japanin pienimmät sademäärät ja eniten aurinkoisia päiviä. Vuodesta 1989 lähtien Okayama onkin kutsunut itseään "Auringonpaisteen maaksi".


title: Okayaman prefektuuri

text: Meiji-restauraatioon saakka prefektuurin alue jakautui Bitchun, Bizenin ja Mimasakan provinsseihin.


title: Okayaman prefektuuri

text:
Okayama on Japanin suurin persikoiden tuottaja, sen muita erikoisalueita ovat keramiikka ja tekstiilit. Tarjolla olevasta työvoimasta valtaosa sijoittuu palvelualoille, teollisuuden tullessa toiseksi suurimpana työllistäjänä perässä.
Okayama on Länsi-Japanin keskeinen kuljetuskeskus ja hyvien liikenneyhteyksiensä ansiosta tärkeä osa Chūgokun ja Shikokun alueiden välistä kauppaa. Pääkaupungin pohjoisosassa sijaitseva Okayaman lentoasema tarjoaa sekä maan sisäisiä että kansainvälisiä lentoyhteyksiä. Seton sisämeren rannikolta löytyvä Mizushiman satama on läpikulkevan lastin mukaan Japanin viidenneksi suurin satama. Toisen oleellisen vesiyhteyden tarjoavat prefektuurin joet, jotka toimivat kulku- ja kuljetusreitteinä sisämaasta merelle. Okayamassa on lisäksi Japanin toiseksi suurin maantieverkosto suhteutettuna prefektuurin pinta-alaan ja sen läpi kulkevat muun muassa Sanyon ja Okayama-Yonagon moottoritiet. Maayhteyksissä huomattavaa on myös vuonna 1988 valmistunut Seto-Ohashin silta. Seton sisämeren yli rakennettu silta yhdistää Honshūn ja Shikokun saaret ja on tärkeä kulkuyhteys näiden alueiden välisessä kaupankäynnissä. Prefektuurista on myös hyvät rautatieyhteydet ympäri Japania ja muun muassa San'yō Shinkansen -linja kulkee prefektuurin läpi pysähtyen Okayaman ja Kurashikin kaupungeissa.


title: Okayaman prefektuuri

text: Okayaman kaupungissa sijaitseva Korakuenin puutarha on yksi Japanin kolmeksi kauneimmaksi puutarhaksi nimetystä puutarhasta. Samasta kaupungista löytyy myös historiallinen Okayaman linna.


title: Pihlavan kirkko

text: Pihlavan kirkko on Pihlavan kaupunginosassa, Meri-Porin alueella, Porin kaupungissa sijaitseva kirkko. Kirkko on Meri-Porin seurakunnan käytössä. Sen on suunnitellut arkkitehti Olaf Küttner, ja rakennus on valmistunut vuonna 1957. Peruskorjattu se on viimeksi vuonna 1993.


title: Pihlavan kirkko

text: Kirkon kirkkosaliin mahtuu 200 ihmistä. Kirkkosalin lisäksi kirkossa on seurakuntasali, joka vetää 70 henkeä. Kirkossa on myös mekaaniset urut, jotka ovat 11-äänikertaiset.


title: Szolnok

text: Szolnok [] on Jász-Nagykun-Szolnokin läänin pääkaupunki Unkarin keskiosassa. Kaupungin pinta-ala on 187,24 neliökilometriä ja väkiluku 74 885 (2009).


title: Szolnok

text: Szolnokia asuttivat sen varhaisen historian aikana muiden muassa skyytit, keltit ja avaarit. Unkarilaiset asettuivat alueelle 900-luvulla. Vanhin säilynyt kirjallinen maininta kaupungista on vuodelta 1075. Vuoteen 1685 asti kaupunki oli ottomaanien hallinnassa. Kaupunki tuhoutui Ferenc II Rákóczin johtaman vallankumouksen yhteydessä 1700-luvun alussa, mutta rakennettiin myöhemmin uudelleen. Szolnokista on ollut vuodesta 1847 lähtien rautatieyhteys Pestiin.Szolnokin ystävyyskaupunkeja ovat:


title: Rob Dukes

text: Rob Dukes (s. 8. maaliskuuta 1968) on yhdysvaltalainen metallimuusikko. Hänet tunnetaan parhaiten thrash metal -yhtye Exoduksen laulajana vuosilta 2004–2013.


title: Fukuokan prefektuuri

text: Fukuokan prefektuuri () sijaitsee Japanissa Kyūshūn saarella. Prefektuurin pääkaupunki on Fukuoka. Prefektuurissa on 5 085 000 asukasta (vuonna 2012) ja sen pinta-ala on 4 978,51 neliökilometriä.


title: Fukuokan prefektuuri

text: Prefektuuri sisältää kolmen entisen provinssin, Chikugon, Chikuzenin ja Buzenin alueet.


title: Fukuokan prefektuuri

text: Fukuoka rajoittuu mereen kolmelta suunnalta. Yhteistä rajaa sillä on Sagan, Ōitan ja Kumamoton prefektuurien kanssa – neljäs naapuri Yamaguchin prefektuuri sijaitsee Kanmon-salmien takana. Prefektuuriin kuuluu myös useita pieniä saaria Kyūshūn pohjoisrannikon edustalla.


title: Fukuokan prefektuuri

text: Fukuokan prefektuurissa sijaitsee 28 kaupunkia:


title: Fukuokan prefektuuri

text: Prefektuuri sisältää Kyūshūn kaksi suurinta kaupunkia, Fukuokan ja Kitakyūshūn, sekä suuren osan saaren teollisuudesta. Tärkeitä teollisuudenaloja ovat autoteollisuus, puolijohteiden valmistus ja terästeollisuus.


title: Fukuokan prefektuuri

text: Fukuokan prefektuuri ei ole kovinkaan tunnettu ulkomaalaisille turisteille. Kaupungeista Fukuoka on yleisin turistikeskus, joskin Kitakyūshū on viime vuosina yrittänyt houkutella turisteja.


title: Fukuokan prefektuuri

text: Japanilaiset turistit suuntaavat erityisesti Yanagawan "Japanin venetsiaan" sekä Dazaifun alueen temppeleihin sekä Kyūshūn kansallismuseoon.


title: Jaconia

text: Jaconia on Petri Hiltusen luoma fantasiamaailma, jonka tapahtumista kerrotaan Hiltusen Praedor-sarjakuvissa, Hiltusen ja Ville Vuorelan suunnittelemassa Praedor-roolipelissä sekä Vuorelan romaanissa Vanha koira.


title: Jaconia

text: Vaikka Jaconia-nimitystä käytetään myös koko maailmasta, varsinainen Jaconia on pyöreä maa-ala, läpimitaltaan 2000 virstaa, jota ympäröi Borvaria, mittaamattoman suuri rauniokaupunki.


title: Jaconia

text: Jaconian maantiede on monipuolista: alueella on niin vehreää tasankoa, vuoristoja, laajoja metsiä kuin suomaitakin. Ilmasto on pohjoisessa leuto ja sateinen, etelässä mantereisempi.


title: Jaconia

text: Praedor-tarinoiden tapahtuma-aikaan Jaconiassa on viitisentoista valtakuntaa, joista merkittävin on Farrignia.


title: I’m a Rebel

text: I’m a Rebel on Accept-yhtyeen toinen studioalbumi, joka julkaistiin vuonna 1980.


title: Greatest Hits (ABBA)

text: Greatest Hits on ABBA-yhtyeen ensimmäinen virallinen kokoelmalevy, joka julkaistiin marraskuussa 1975.


title: Greatest Hits (ABBA)

text: Levyn ehkä huomiota herättävin piirre on sen kansitaide, jonka on piirtänyt Hans Arnold. Albumin kannessa ovat yhtyeen jäsenet piirrettyinä omituiseen, hieman psykedeeliseen tyyliin. Sisäkannessa on valokuva yhtyeestä, jonka jäsenet istuvat syksyisellä puistonpenkillä. Tämä kuva vaihdettiin albumin kanneksi Isossa-Britanniassa. Albumi on myöhemmin julkaistu myös CD-muodossa.


title: Greatest Hits (ABBA)

text:
"Greatest Hits" oli ensimmäinen ABBA-albumi, joka nousi listaykköseksi Britanniassa. Levy pysyi piikkipaikalla yhdentoista viikon ajan. Se oli samalla siellä seuraavan vuoden 1976 myydyin albumi sekä koko 1970-luvun myydyin levy heti Simon & Garfunkelin "Bridge over Troubled Waterin" jälkeen.Palm 2009, s.220.A-puoli
B-puoli


title: Greatest Hits (ABBA)

text:
Joihinkin albumin myöhempiin painoksiin on myös sisällytetty kappale "Fernando".
"Bang-A-Boomerang" julkaistiin Abban singlenä vain Ranskassa. Alkuperäisen version teki duo Svenne & Lotta sekä
ruotsin- että englannin kielellä Björn Ulvaeuksen ja Benny Anderssonin tuottamana. Versio oli suuri kansainvälinen hitti erityisesti
Keski-Euroopassa, jossa duon nimenä oli Sven & Charlotte. Ruotsinkielisen version nimenä on "Bang en Boomerang".


title: Johnny Kniga

text: Johnny Kniga on WSOY:n omistama itsenäinen kustannusyksikkö ja aputoiminimi, joka julkaisee sekä kotimaista että käännettyä kaunokirjallisuutta sekä tietokirjoja musiikista, elokuvista, viihteestä, uskonnosta ja teatterista sekä sarjakuvia. Yksikköä johti aiemmin Liken entinen markkinointipäällikkö Jyrki Nieminen, joka kuitenkin irtisanoutui marraskuun alussa 2009. Nykyään tehtävää hoitaa Jaakko Pietiläinen.


title: Soltam

text: Soltam on israelilainen puolustusvälineyhtiö, jonka kranaatinheitinten valmistuksen lisenssi perustui Tampellan tekniikkaan. Soltam on lisensioinut suomalaista kranaatinheitintekniikkaa israelilaiseen valmistukseen. Tampella aloitti vuoden 1950 keväällä kranaatinheittimien tuotekehitys- ja valmistusyhteistyön israelilaisten kanssa. Koor Industries perusti Soltam-nimisen yrityksen valmistusta varten 1952. Soltamin teknillisenä johtajana ja muissa tehtävissä toimi Hans Otto Donner marraskuuhun 1960 saakka. Tämän vuoksi 1970-luvulla Lähi-idässä alettiin kutsua kranaatinheittimiä puhekielessä "tampelloiksi".


title: Soltam

text: Israelilaiset käyttivät runsaasti 120 mm:n kranaatinheitintä liikuttaen sitä telavetoisella M113-miehistönkuljetusvaunulla. 120 mm:n kranaatinheitinten liikkuvuusajatusta edustaa uusi Patrian AMOS-kranaatinheitinjärjestelmä.


title: Soltam

text: Soltamin uusi innovaatio on 60 mm:n kranaatinheitin Merkava Mk. 4 -taistelupanssarivaunuun.


title: Metafiktio

text: Metafiktiolla tarkoitetaan fiktiota fiktiosta. Metafiktiossa kiinnitetään huomiota tekstin fiktiivisyyteen esimerkiksi kommentoimalla sen rakennetta, sisältöä tai lukutapahtumaa. Metafiktiivisessä romaanissa tuodaan esiin teoksen syntyprosessi ja rakenteelliset ratkaisut.


title: Metafiktio

text: Metafiktio-käsitteen toi keskusteluun amerikkalainen tutkija-kirjailija William H. Gass, joka luonnehti teoksessaan "Fiction and Figures of Life" (1970) itsestään tietoisia romaaneja anti-romaaneiksi. Metafiktiolla hänen mukaansa tarkoitetaan ”fiktiota, joka korostaa omaa fiktioluonnettaan ja asettaa kysymyksiä fiktion ja todellisuuden suhteesta”. Metafiktion kirjoittaja on tietoinen siitä, ettei teksti esitä todellisuutta sellaisenaan. Metafiktiossa taideteoksen henkilöt saattavat tulla tietoisiksi siitä, että he ovat vain fiktion henkilöhahmoja.


title: Metafiktio

text: Metafiktiota on kirjoitettu jo paljon ennen kuin termi vakiintui käyttöön. Esimerkiksi Cervantesin "Don Quijotea" (1615), Laurence Sternen "Tristram Shandya" (1760–1767) ja Denis Diderot'n "Jaakko fatalistia" (1796) voidaan pitää metafiktioina. Niille on tyypillistä myös se, että niissä samalla parodioidaan romaanilajia.


title: Metafiktio

text: Metafiktiivisissä romaaneissa käsitellään usein kirjoittamisen ongelmaa. Esimerkiksi André Giden "Vääränrahantekijät"-romaanin (1925) päähenkilö pohtii romaaninsa syntyä. Hän suunnittelee kirjoittavansa "Vääränrahantekijät"-nimisen romaanin ja tekee sitä varten muistiinpanoja päiväkirjaansa. Metafiktiossa romaanin kielellisyys ja keinotekoisuus paljastetaan lukijoille. Gide purki romaaninsa lopuksi luomansa henkilöhahmot ja osoitti, että kirjailija on ne keksinyt työpöytänsä äärellä. Samoin teki Marcel Proust romaanisarjansa "Kadonnutta aikaa etsimässä" lopuksi.


title: Metafiktio

text: Metafiktion ohella kokeellisesta kirjoittamisesta on käytetty monenlaisia muitakin termejä, kuten "introvertti romaani", "irrealismi", "the self-begetting novel", "surfiction" (Raymond Federman), "the literature of exhaustion" (John Barth), "metalepsis" (Gérard Genette) sekä ”uusi romaani” (Nouveau Roman). Samoin OuLiPo-kirjailijoiden, kuten Italo Calvinon, Georges Perecin ja Raymond Queneau'n kielelliset kokeilut ovat metafiktiota. Metafiktiota tutkinut Mika Hallila nimeää suosituiksi tutkimuskohteiksi edellä mainittujen lisäksi mm. Jorge Luis Borgesin, Umberto Econ ja Vladimir Nabokovin kaunokirjalliset teokset.


title: Metafiktio

text: Metataidetta – taulua taulussa, näytelmää näytelmässä, romaania romaanissa – nimitetään myös sisäkkäisteoksiksi. Ranskalainen termi "mise en abyme" tulee lähelle metafiktion käsitettä. Sitä on tutkinut Lucien Dällenbach väitöskirjassaan "Le Récit spéculaire. Contribution à l'étude de la mise en abyme" (1977). Sana "abyme" tarkoittaa sananmukaisesti vaakunakilven keskusta, joka sisältää samat kuvat kuin kilven ulommainen reuna. André Gide otti tämän sanan käyttöön kuvaamaan sisäkkäisteoksia. Dällenbach lainaa Giden kirjoitusta vuodelta 1893, jossa tämä luettelee erilaisia sisäkkäisteoksia: William Shakespearen "Hamletissa" on näytelmä näytelmän sisällä ja J. W. von Goethen "Wilhelm Meisterin oppivuosissa" sisäkkäisteos on marionettikohtaus tai linnanjuhlat.


title: Metafiktio

text: Tarina tarinassa -rakenne on myös tyypillinen arabialaisille saduille.


title: Metafiktio

text: Periaate on tuttu myös venäläisistä nukeista, jonka sisältä paljastuu aina pienempi nukke. Metafiktion vertauskuvana käytetään usein myös Möbiuksen nauhaa, jonka sisä- ja ulkopuoli lomittuvat yhteen niin, ettei niitä voi erottaa. Dällenbach suosii peili-metaforaa selostaessaan "mise en abyme" -rakennetta: taide katsoo tavallaan peiliin.


title: Metafiktio

text: Sisäkkäisrakennetta voidaan verrata myös "pars pro toto" -ilmaukseen ja synekdokee-kielikuvaan. Synekdokee on metonymian alalaji, kielikuva, jossa osa edustaa suurempaa kokonaisuutta.


title: Metafiktio

text: Kuuluisa esimerkki maalaustaiteen metateoksista on Diego Velázquezin maalaus "Hovinaiset" (1656). Taulun etualalla on maalari ja hänen telineensä. Päähenkilöt nähdään vain taustalla olevan peilin kautta. Kyseessä on siis maalaus maalaamistapahtumasta.


title: Metafiktio

text: Toinen esimerkki on René Magritten maalaus "Ceci n’est pas une pipe" (1928–1929, "Tämä ei ole piippu"). Magritten taulu kyllä esittää piippua, mutta se ei ole piippu, vaan vain kuva piipusta. Sisäkkäistaulu löytyy myös Magritten teoksesta "Deux mystères" (1966, "Kaksi mysteeriota").


title: Metafiktio

text: Elokuvassa metafiktion käyttö, kuten muissakin taiteen lajeissa, on yleistynyt vasta viime vuosikymmeninä. 1900-luvun alkupuoliskolla se on siis ollut harvinaista. Tosin jo Hollywood-komedian varhaisvaiheissa yhtenä temppuna on ollut kameraan katsominen, jota muissa kuin dokumentaarisissa elokuvissa yleensä pidetään tyylirikkeenä. Tunnetuin esimerkki tästä on Ohukainen ja Paksukainen -elokuvat, joissa Oliver Hardyn maneerina on katsoa yleisön myötätuntoon vetoavasti, kun hänen koomikkoparinsa Stan Laurel koheltaa vieressä.


title: Metafiktio

text: Yleisöön katsominen on yksi elokuva- ja näyttämötaiteen keinoista ylittää yleisön ja fiktiivisen esityksen välinen muuri, jota kutsutaan neljänneksi seinäksi. Amerikkalaisissa komedioissa tarkoituksena oli kuitenkin ennemmin luoda koominen vaikutus kuin tuoda ilmi tarinan fiktiivisyys ja särkeä fiktion illuusio, jotka yleensä ovat metafiktion tavoitteita. Vasta myöhemmin, esimerkiksi 50-luvun lopulla aloittaneen ranskalaisen elokuvaohjaajan Jean-Luc Godardin tuotannossa kameraan katsominen on yksi lukuisista elokuvallisista keinoista tuoda ilmi tarinoiden fiktiivisyys. Näin on myös amerikkalaisen elokuvaohjaajan ja näyttelijän Woody Allenin tuotannossa, jossa "Annie Hall" (1977) tarjoaa runsaimman määrän esimerkkejä elokuvallisen metafiktion keinoista. Niissä täyttyy selvästi myös William H. Gassin tekemän metafiktion määritelmän ajatus – todellisuuden ja fiktion suhteen kyseenalaistaminen: esimerkiksi omaa itseään esittävä henkilö (Marshall McLuhan) vedetään kuvan ulkopuolelta keskelle fiktiivistä väittelyä.


title: Metafiktio

text: Vaikka metafiktion joukkoon luetellaan usein elokuvia elokuvanteosta, metafiktio kuitenkin edellyttää tietoista viittaamista fiktion luomiseen. Erittäin harvinaisia ovat elokuvat, joissa yritetään yhtä aikaa kuvata sekä tarinaa itseään että tämän saman tarinan tekemistä. Kyseessä on nimenomaan yritys, koska tällaista itseensä viittaamista on vaikea täydellisesti kuvata. Elokuva, joka tuo tämän humoristisesti ilmi on Spike Jonzen "Adaptation. Minun versioni" (, 2002). Tätä mahdottomuutta symboloi elokuvassa mytologinen käärme Ouroboros, joka syö omaa häntäänsä. "Adaptation" on myös muuten täynnä tyypillisiä metafiktion elementtejä: tarinan päähenkilönä on Charlie Kaufman, jolle elokuvan oikea käsikirjoittaja on antanut nimensä.


title: Metafiktio

text: Metafiktion rajamailla liikutaan myös Mel Brooksin vuoden 1974 elokuvassa "Villiä hurjempi länsi" (), jonka loppuvaiheissa kuvataan tunnettua elokuvateatteria esittämässä ensi-iltaa elokuvasta "Villiä hurjempi länsi".


title: Metafiktio

text: Metafiktiivisyyttä edustaa myös Marc Forsterin elokuva "Aidosti outoa" ("Stranger than Fiction") vuodelta 2006: päähenkilö tulee tietoiseksi siitä, että hän on romaanihenkilö.


title: Richard Teberio

text: Richard Teberio (s. 17. tammikuuta 1971 Göteborg, Ruotsi) on uransa lopettanut ruotsalainen jalkapalloilija. Hän oli pelipaikaltaan hyökkääjä.


title: Richard Teberio

text: Teberio on göteborgilaisen Västra Frölundan kasvatti. Hän pelasi seuran riveissä Allsvenskania vuosina 1990–1995. Kaudella 1996 hän edusti Degerfors IF:ää samassa sarjassa. Hän on pelannut myös Andorra CF:ssa Espanjan alasarjoissa ja Dinamo Zagrebissa Kroatiassa. Teberio pelasi Veikkausliigassa vuosina 1999–2004, edustaen FC Inter Turkua 136 sarjaottelun ja 54 maalin verran. Interiin Teberio siirtyi norjalaisesta Nybergsund IL:stä. Siellä hän pelasi myös Turussa vietettyjen vuosien jälkeen yhden kauden. Kaudella 2006 Teberio toimi Skogens IF:n pelaajavalmentajana Ruotsin neljännessä divisioonassa. Joulukuussa 2009 hänestä tuli Torslanda IK:n valmentaja.


title: Aarne Ervi

text: Aarne Adrian Ervi (vuoteen 1935 Elers; ) oli yksi sotien jälkeisen ajan merkittävimmistä suomalaisista arkkitehdeista.


title: Aarne Ervi

text: Ervi valmistui arkkitehdiksi Teknillisestä korkeakoulusta 1935. Valmistumisensa jälkeen hän työskenteli Alvar Aallon ja Toivo Paatelan arkkitehtitoimistoissa kunnes perusti oman toimiston vuonna 1938. Ervi toimi vuonna 1938 Helsingissä järjestetyn kansainvälisen ilmailunäyttelyn arkkitehtina, jossa pääpaikka oli Messuhalli.


title: Aarne Ervi

text: Merkittävimmät ja tunnetuimmat työnsä Ervi teki toisaalta sodan jälkeisellä jälleenrakennuskaudella ja myöhemmin 1950-luvulla varsinaisen rakennusteollisuuden kehittyessä. Ervi käytti betonielementtejä jo vuonna 1949 suunnitellessaan Helsingin yliopiston Porthania-rakennuksen.


title: Aarne Ervi

text: Jälleenrakennuskaudella Ervi suunnitteli Oulujoki Oy:lle ja Imatran Voima Oy:lle vesivoimalaitoksia ja niihin liittyviä työntekijöiden asuinalueita. Pyhäkosken voimalaitoksen ja sen lähellä sijaitsevan Leppiniemen asuinalueen suunnitelma on näistä mittavin.


title: Aarne Ervi

text: Tunnetuin Ervin töistä on Tapiolan keskustasuunnitelma. Ervi voitti keskustan suunnittelukilpailun ehdotuksellaan "Don Hertzenin kylä". Keskustan asemakaavan lisäksi monet rakennukset, kuten keskustorni, uimahalli ja ostoskeskus, ovat hänen suunnittelemiaan.


title: Aarne Ervi

text: Vuosina 1967–1969 Ervi oli Helsingin kaupungisuunnittelutoimiston päällikkö. Hän sai professorin arvonimen 1967. Vuonna 1968 hänestä tuli Stuttgartin yliopiston tekniikan kunniatohtori.


title: Aarne Ervi

text: Aarne Ervin toinen puoliso (vuodesta 1957) oli näyttelijä Rauni Luoma. He asuivat Villa Ervissä, Helsingin Kuusisaaressa.


title: Messier 87

text: Messier 87 (tunnetaan myös nimillä M87, Virgo A ja NGC 4486) on jättiläismäinen elliptinen galaksi Neitsyen tähdistössä. M87 hallitsee Virgon galaksijoukkoa. M87 on myös erittäin voimakas radiolähde ja yksi suurimmista tunnetuista galakseista. M87:n läheisyys tekee siitä ensisijaisen kohteen korkea-energiatutkimukselle.


title: Messier 87

text: M87 sisältää epätavallisen suuren määrän pallomaisia tähtijoukkoja, nykyisten arvioiden mukaan 13 000 – 15 000, oman Linnunratamme sisältäessä vain 150–200.


title: Messier 87

text: Vuonna 1918 astronomi Heber Curtis löysi materiapurkauksen tulevan M87:stä. Hän kuvaili sitä sanoilla ”kummallinen suora säde”. Tämä purkaus on edennyt jo vähintään 5 000 valovuoden päähän M87:n ytimestä ja on viemässä materiaa ulos koko galaksista. Tämä purkaus saattaa johtua nopeasti pyörivästä hyvin massiivisesta mustasta aukosta, jonka massa on arviolta 6,6×10 Auringon massaa. M87 myös säteilee voimakkaasti röntgen-alueella.


title: Gypsumville

text: Gypsumville on asuinalue Manitoban provinssin keskiosassa Winnipeg- ja Manitobajärvien välisellä alueella Kanadassa. Se sijaitsee 242 kilometriä pohjoisluoteeseen Winnipegistä Lake St. Martin -järven rannalla. Siellä asuu 285 asukasta ja siellä on 175 taloutta.


title: Gypsumville

text: Gypsumville on saanut nimensä vuonna 1905 avatun postitoimiston mukaan. Postitoimipiste sai nimensä alueen kipsiesiintymien mukaan. Esiintymät löydettiin jo 1888, ja niiden hyödyntäminen alkoi 1890. Aluksi Gypsymvillestä johti kipsinkuljetusta varten rakennettu rautatie Manitobajärven rannalle, jossa kipsi siirrettiin proomuihin ja kuljetettiin edelleen järven eteläpäässä sijaitsevalle Whitemudjoelle, josta oli rautatieyhteys muualle maahan. Canadian National rakensi oman ratalinjansa Winnipegistä Gypsumvilleen vuonna 1912: ratalinja on sittemmin lakkautettu ja purettu.


title: Harmony Sisters

text: Harmony Sisters oli 1930-luvun puolivälissä Kotkassa perustettu lauluyhtye, jonka muodostivat kolme sisarusta; Vera, Maire ja Raija Valtonen. Yhtye oli erittäin suosittu etenkin 1930-luvun Suomessa, ja saavutti menestystä myös muualla Euroopassa.


title: Harmony Sisters

text:
Aluksi Harmony Sisters lauloi ikivihreitä sävelmiä englanniksi, mutta tutustuminen kapellimestari George de Godzinskyyn Viipurissa 1937 sai sisarukset laajentamaan ohjelmistoaan kansainvälisillä iskelmillä, amerikkalaisilla hiteillä ja ranskalaisilla chansoneilla, ja lopulta he esittivät kappaleita kymmenellä eri kielellä.
Yhtyeen toiminta voidaan jakaa kolmeen eri jaksoon: swing- ja jazz-vaikutteinen sotaa edeltänyt aika, sota-aika ja Ruotsin-kausi, sekä viimeiset levytykset. Ensimmäiseltä kaudelta on elämään jäänyt erityisesti Jimmy Kennedyn ja Wilhelm Groszin kaihoisa "Sataman valot". 1930-luvulta muistetaan myös muun muassa "Purppurapurjeet", "Josef, Josef" ja "Naura ja vihellä".


title: Harmony Sisters

text:
Sota-aikana sisarukset esiintyivät asemiesilloissa, sotasairaaloissa ja Päämajan viihdytyskiertueilla. Aikakauden ikivihreisiin lukeutuu muun muassa countryballadi "Kodin kynttilät". Lauluyhtye vieraili Yleisradion lähettämänä myös kahdesti Saksassa vuosina 1942–1943, jolloin se tunnettiin nimellä Geschwister Waltonen. Levytyssopimus Telefunkenin kanssa sekä esiintymiset ja levytykset Ruotsissa ja Keski-Euroopassa sekä kiertueet monesta kansallisuudesta koostuvissa taiteilijaseurueissa tekivät heistä kansainvälisesti tunnettuja tähtiä. Kymmenenä toisen maailmansodan jälkeisenä vuonna lauluyhtye levytti pääasiassa Ruotsissa Cupol-levymerkille, suuntautuen sikäläisille markkinoille.
Harmony Sisters palasi joksikin aikaa Ruotsin kautensa jälkeen levyttämään suomalaisen Levytukku Oy:n Triola-levymerkille, jolle taltioitiin vielä muutamia hienoja esityksiä, sovittajana George de Godzinsky. Näitä olivat muun muassa Olavi Virran kanssa levytetyt "Sinitaivas" (1955) ja "Syysunelmia" (1956). Vuoden 1956 levytykset jäivät lauluyhtyeen viimeisiksi.


title: Harmony Sisters

text: Maire Valtonen (Ojonen) teki levytyksiä myös yksin; näistä tunnetuin lienee valssi "Domino" vuodelta 1952.


title: Pihla

text: Pihla on suomalainen naisen etunimi.


title: Pihla

text: Pihla on alun perin lyhentymä sanasta pihlaja. Tiettävästi ensimmäiset Pihla-nimelliset ovat syntyneet 1940-luvulla.. Nimen käyttö lisääntyi voimakkaasti 1900-luvun loppupuolella ja se lisättiin nimipäiväkalenteriin vuonna 2005.


title: Pihla

text: Pihla on vuoden kesäkuuhun 2016 mennessä annettu nimeksi 3443 tytölle, joista suurin osa on syntynyt 2000-luvulla.


title: Nestor Väänänen

text: Nestor Väänänen (1. heinäkuuta 1877 Maaninka – 13. huhtikuuta 1930 Varpaisjärvi) oli suomalainen kansanedustaja. Väänäsen vanhemmat olivat Juhana Väänänen ja Justiina Honkanen ja hän meni naimisiin Hulda Vilhelmiina Korhosen kanssa 1916. Hän oli ammatiltaan pienviljelijä.


title: Nestor Väänänen

text: Väänänen toimi sosiaalidemokraattien kansanedustajana vuosina 1911–1914. Hän viljeli maata Varpaisjärvellä ja Nilsiässä hankkien lisätuloja koneenhoitajana eri paikkakunnilla.


title: Delta (täsmennyssivu)

text: Delta voi tarkoittaa seuraavia asioita:


title: Canadian National Railway

text: Canadian National , vuosina 1919–1960 Canadian National Railways ja vuodesta 1960 lähtien "Canadian National", on yli 30 000 kilometrin rataverkon pääraidepituudellaan sekä taloudellisesti mitattuna suurin rautatieyhtiö Pohjois-Amerikassa.


title: Canadian National Railway

text: Vuonna 1995 yksityistetty rautatieyhtiö on nykyisin suuri julkinen osakeyhtiö, jonka osake noteerataan Toronton ja New Yorkin pörssissä (). Vuonna 2016 yhtiö teki 9,09 miljardin Yhdysvaltain dollarin suuruisen liikevaihdon ja 2,75 miljardin USD:n voiton. Rautatieyhtiön palveluksessa oli runsas 22 000 ihmistä (2016). Yhtiön osakkeiden yhteenlaskettu markkina-arvo oli 55,9 miljardia Yhdysvaltain dollaria toukokuussa 2017.


title: Canadian National Railway

text: Canadian National -yhtiön pääkonttori sijaitsee Montréalissa, Québecissä. Nykyisin Canadian National on myös Kanadan ainoa rautatieyhtiö, jonka rataverkko ulottuu Atlantilta Tyynelle valtamerelle. Yhtiöllä on myös laaja rataverkko Yhdysvaltain alueella ulottuen Mississippijoen laaksoon ja Meksikonlahdelle saakka.


title: Canadian National Railway

text: Canadian National Railways muodostettiin vuosina 1917–1923 fuusioimalla useita taloudellisissa vaikeuksissa olevia ja Kanadan hallituksen hallintaan päätyneitä sekä ennestään hallituksen omistuksessa olevia rautatieyhtiöitä. Yhtiö itsessään perustettiin 6. kesäkuuta 1919. Canadian National toimi valtionyhtiönä aina vuoteen 1995, jolloin se myytiin yksityisille sijoittajille.


title: Canadian National Railway

text: Vuoteen 2005 mennessä yhtiö oli laajentanut toimintaansa useaan otteeseen, muun muassa hankkimalla omistukseensa kanadalaiset British Columbia Rail-, ja Duluth, Winnipeg & Pacific-yhtiöt, sekä yhdysvaltalaiset Grand Trunk Western-, Wisconsin Central-, Illinois Central-, Chicago, Central & Pacific-, Duluth, Missabe & Iron Range-, ja Bessemer & Lake Erie -rautatieyhtiöt.


title: Canadian National Railway

text: Nykyisin Canadian National on pääasiassa tavaraliikennettä harjoittava rautatieyhtiö. Yhtiö lopetti matkustajajunaliikenteen 1978, jolloin valtiollinen matkustajajunayhtiö VIA Rail Canada perustettiin.


title: Messier 80

text: Pallomainen tähtijoukko M80 (tunnetaan myös nimellä Messier 80 ja NGC 6093) on pallomainen tähtijoukko Skorpionin tähdistössä. Charles Messier löysi sen 4. tammikuuta 1781.


title: Messier 80

text: M80 sijaitsee α Scorpiin ("Antareksen") ja β Scorpiin puolessavälissä. Se voidaan helposti nähdä kiikarilla.


title: Messier 80

text: M80 on maasta katsottuna noin 10 kaariminuuttia halkaisijaltaan, ja sen etäisyys on noin 32 600 valovuotta. M80:n todellinen halkaisija on suunnilleen 95 valovuotta, ja se sisältää useita satoja tuhansia tähtiä. M80 sisältää varsin huomattavan määrän sinisiä tähtiä, jotka ovat paljon nuorempia kuin pallojoukko itse. On ajateltu, että nämä tähdet ovat menettäneet osan uloimmasta kuorestaan, koska lähistöllä on muita joukon tähtiä. Oletettavasti M80:n ytimessä tapahtuu suhteellisen tiheästi tähtien törmäyksiä.


title: Messier 80

text: 21. toukokuuta 1860 havaittiin +7 magnitudiin kirkastunut nova.


title: Villi kortti

text: Villi kortti mahdollistaa kilpailijan osallistumisen kilpailuun, johon pääsemiseen vaadittavaa karsintakilpailua tai -rajaa hänen ei ole tarvinnut muiden ansioiden tai näyttöjensä vuoksi selvittää.


title: Villi kortti

text: Eräissä suurissa yleisurheilun tapahtumissa, kuten Timanttiliigassa, urheilijat tulevat mukaan osakilpailuihin järjestäjien kutsumina. Juoksulajeihin kutsutaan villillä kortilla urheilijoita yleensä toimimaan kirittäjinä.


title: Villi kortti

text: Moottoriurheilussa villiä korttia käytetään varsinkin MotoGP:ssä ja jonkin verran myös rallissa. Yksityiskuljettajan ja villin kortin kuljettajan välinen ero on se, että kaikki yksityiskuljettajat kilpailevat joko yksityistiimissä tai itse omistamallaan kulkuvälineellä, kun taas villin kortin kuljettajat voivat kilpailla myös tehdastalleissa.


title: Villi kortti

text: Myös joissakin muissa urheilukilpailuissa, kuten koripallon maailmanmestaruuskilpailuissa ja jääkiekon mestarien liigassa käytetään villiä korttia.


title: Villi kortti

text: Lisäksi Idols- ja The Voice of Finland -ohjelmaformaateissa on käytetty villiä korttia. The Voice of Finlandissa on käytetty villiä korttia Ääni ratkaisee -vaiheessa, kun kilpailijat/laulajat valittiin Radio Aalto -kanavalla.


title: Vaahterasiirappi

text: Vaahterasiirappi on vaahteroiden mahlasta tehtävää makeutusainetta. Sitä syödään useimmiten ohukaisten ja vohvelien kanssa, mutta sitä käytetään hyvin monenlaisen ruoan, kuten jäätelön tai leivän, kanssa. Vaahterasiirappia käytetään myös ainesosana leivonnassa tai jälkiruokien valmistuksessa.


title: Vaahterasiirappi

text: Vaahterasiirappia valmistetaan Itä-Kanadassa, erityisesti Québecissä, ja Pohjois-Yhdysvalloissa, erityisesti Uudessa-Englannissa, New Yorkissa ja Suuria järviä ympäröivissä osavaltioissa. Eteläisimmillään sitä tehdään Virginiassa ja läntisimmillään Indianassa ja Minnesotassa. Vaahterasiirappia valmistetaan ainakin 16:ssa Yhdysvaltain osavaltiossa ja neljässä Kanadan provinssissa. Sitä voidaan kuitenkin valmistaa missä tahansa, missä kasvaa vaahteroita. Mahlanlähteenä voidaan käyttää useimpia vaahteralajeja, jopa saarnivaahteraa, mutta sokerivaahtera ja mustavaahtera ovat suosituimpia. Mahla keitetään rakennuksessa, josta mahlasta lähtevä höyry päästetään pois.


title: Vaahterasiirappi

text: Kanadassa on yli 10 300 vaahterasiirapin tuottajaa, jotka tuottavat noin 85 prosenttia maailman vaahterasiirapista. Sitä tuotetaan selvästi eniten Québecissä, vuonna 2001 noin 15,6 miljoonaa litraa, mikä on monta kertaa enemmän kuin Yhdysvalloissa yhteensä. Ontariossa ja New Brunswickissä vaahterasiirappia tuotetaan huomattavasti vähemmän, ensin mainitussa 1,04 miljoonaa litraa ja viimeksi mainitussa 0,67 miljoonaa litraa vuonna 2002. Myös Nova Scotiassa valmistetaan pieniä määriä. 80 prosenttia Kanadan vaahterasiirapin viennistä meni vuonna 2002 Yhdysvaltoihin.


title: Vaahterasiirappi

text:
Vermontissa valmistettiin vuonna 2004 1,9 miljoonaa litraa vaahterasiirappia, mikä on noin kolmannes koko Yhdysvaltain tuotannosta. Seuraavaksi suurimpia tuottajaosavaltioita ovat Maine (noin 19 %) ja New York (noin 17 %). Vuonna 2004 koko maassa valmistettiin yhteensä noin 5,7 miljoonaa litraa vaahterasiirappia.
Valmistus keskittyy helmi-, maalis- ja huhtikuuhun riippuen paikallisista sääoloista. Vaahteroihin porataan reikiä, ja niihin lisätään letkuja tai kouruja. Nämä valuttavat mahlan sankoihin tai muoviputkiin. Nykyään muovisten letkujen ja osittain mahlan imeminen puusta on kasvattanut tuotantoa. Puuhun pitää porata uusi reikä joka vuosi, sillä yksi reikä tuottaa puun luonnollisen parantumisen vuoksi mahlaa vain yhden kauden. Aikaisimmat mahlavirrat tuottavat yleensä vaaleinta siirappia. Paras sokerointi-ilma on selkeä, päivälämpötilaltaan yli ja yölämpötilaltaan ali jäätymispisteen. Tällaiset jäätymispisteen ylä- ja alapuolella vaihtelevat lämpötilat saavat mahlan virtaamaan puista.


title: Vaahterasiirappi

text: Aluksi mahlassa on vain hyvin vähän sokeria, yleensä alle 2,5 prosenttia. Mahlasta voidaan poistaa jopa 75 prosenttia vedestä, mutta sokerin osuus mahlasta on silti vain noin 8 prosenttia. Mahla syötetään suoraan säiliöstä venttiilin kautta tasaiselle, ruostumattomasta teräksestä valmistetulle pannulle, jossa sitä keitetään, kunnes se muodostaa makeaa siirappia. Siirappi virtaa pannulla, jolloin siitä tulee vähitellen makeampaa, ja se otetaan pois, kun siinä on vähintään 66 prosenttia sokeria. Tapahtuma on hidas, koska suurimman osan vedestä täytyy kiehua pois mahlasta ennen kuin se on koostumukseltaan oikeanlainen. Yhteen litraan vaahterasiirappia tarvitaan noin 40 litraa mahlaa, ja kypsä sokerivaahtera tuottaa noin 40 litraa mahlaa 4–6 viikon sokerointikautena, vaikka luku vaihtelee suuresti puista ja säästä riippuen. Yleensä puita ei käytetä ennen kuin niiden läpimitta on vähintään 25 senttimetriä rinnankorkeudelta.


title: Vaahterasiirappi

text: Kiehumisvaiheessa mahlaan lisätään hyvin pieni määrä kuohua vähentävää ainetta, jottei se kiehuisi pannun yli. Perinteisesti mahla keitettiin polttopuilla, mutta nykyään käytetään yleensä polttoöljyä, maakaasua ja nestekaasua, jotta tulta on helpompi käsitellä. Ylikuumentaminen voi kärventää siirapin.


title: Vaahterasiirappi

text: Vaahterasiirapin ja sen mukaelmien käyttö ohukaisten, vohvelien ja köyhien ritareiden päällä on hyvin suosittua Pohjois-Amerikassa. Sitä voidaan käyttää myös monilla muilla eri tavoilla, kuten keksien, munkkien, paistetun taikinan, paistosten, jäätelön, puuron ja tuoreiden hedelmien, erityisesti greipin, kanssa.


title: Vaahterasiirappi

text: Vaahterasiirappia käytetään myös omenasoseen, sokeroitujen bataattien, kakkujen, piirakoiden, leipien, toffeen ja muiden makeisten, pirtelöiden, teen, kahvin tai drinkkien makeutusaineena.


title: San Marinon Grand Prix 2006

text:
San Marinon Grand Prix 2006 oli Italian Imolan Autodromo Enzo e Dino Ferrari -radalla 22. huhtikuuta - 23. huhtikuuta 2006
järjestetty Formula 1 -kilpailu. Kilpailu oli Formula 1 -kauden 2006 neljäs osakilpailu.


title: San Marinon Grand Prix 2006

text: Kilpailu on toistaiseksi viimeinen San Marinossa kilpailtu F1-kilpailu.


title: San Marinon Grand Prix 2006

text: Michael Schumacher otti uransa 66. paalupaikan ja ohitti samalla Ayrton Sennan paalupaikkaennätyksen.


title: Bint Jbeil

text: Bint Jbeil on libanonilainen kaupunki noin 10 kilometrin päässä Israelin ja Libanonin väliseltä rajalta. Se on etelälibanonilaisen Nabatian alueen toiseksi suurin kaupunki ja siellä uskotaan olevan noin 30 000 asukasta. Tarkkaa väkilukua ei ole saatavissa, koska Libanonissa suoritettiin virallinen väestönlaskenta alueella viimeksi 1932.


title: Bint Jbeil

text: Israelin Golanin prikaati ryhtyi hyökkäykseen alueella 25. heinäkuuta 2006. Edeltävänä päivänä yöllä Israelin helikopteri putosi ja molemmat lentäjät kuolivat. 26. heinäkuuta ilmoitti Israel tappioikseen yhdeksän kaatunutta ja 25 haavoittunutta. 29. heinäkuuta Israelin maavoimat vetäytyivät.


title: Bint Jbeil

text: The Jerusalem Postissa Yaakov Katzin kirjoittamassa artikkelissa Israelin 7. prikaatin komentajana eversti Amnon Eshel Assulin viittasi 25. heinäkuuta Israelin armeijan pitäneen Bint Jbeiliin "terrorin pääkaupunkina". Assulinin mukaan Israelin armeija olisi ottanut Bint Jbeilin haltuunsa ja 40 Hizbollahin taistelijaa olisi saanut surmansa, mutta kaupungin ulkopuolella olisi vielä vastarintapesäkkeitä ja että kaupungin torille olisi jäänyt sata taistelijaa kätkeytyneenä. Seitsemännen prikaatin kanssa taisteli Golanin prikaati ja laskuvarjojoukot. Assulini mukaan taistelijat olisivat ampuneet sairaaloista, kouluista ja moskeijoista. Operaation oli suunniteltu kestävän kahdesta kolmeen päivään, mutta se voi jatkua pidempään.


title: Bint Jbeil

text: Kerenin patteriston komentajan everstiluutnantti Avi Manon mukaan patteristo oli ampunut 3 000 kranaattia Bint Jbeiliin operaation alettua aikaisemmin viikolla. Tykistötuli voitiin osoittaa suoraan taloihin ja muihin kohteisiin, jolloin tuho oli Manon mukaan suurempaa kuin Hizbollahin Israeliin ampumien rakettien aiheuttama.


title: Yamagatan prefektuuri

text: Yamagatan prefektuuri () sijaitsee Tōhokun alueella Honshūn saarella Japanissa. Prefektuurin pääkaupunki on Yamagata. Siellä on 1 119 547 asukasta (vuonna 2015) ja sen pinta-ala on 9 323 neliökilometriä.


title: Yamagatan prefektuuri

text: Meiji-restauraatioon saakka Yamagata muodosti yhdessä nykyisen Akitan prefektuurin kanssa Dewan provinssin. Prefektuuri sijaitsee Tōhokun lounaiskulmassa Japaninmeren rannalla. Se rajoittuu Niigatan ja Fukushiman prefektuureihin etelässä, Miyagin prefektuuriin lännessä ja Akitan prefektuuriin pohjoisessa. Kaikki nämä rajat ovat vuoristoisia, ja Yamagatan väestö on keskittynyt rannikkotasangolle.


title: Yamagatan prefektuuri

text: Yamagatan prefektuuri on Japanin suurin kirsikoiden ja päärynöiden tuottaja. Prefektuurissa tuotetaan myös runsaasti viinirypäleitä, omenoita, persikoita, meloneja, persimoneja ja vesimeloneja.


title: Yamagatan prefektuuri

text: Yamagatassa on useita vuosittaisia juhlia ja tapahtumia. Suurin näistä on "hanagasa-matsuri" (), jota juhlitaan Yamagatan kaupungissa elokuun ensimmäisellä viikolla. Tuhannet ihmiset esittävät hanagasa-tanssia kaupungin keskustassa, ja näytöstä seuraa jopa 300 000 katsojaa. Helmikuussa prefektuurissa järjestetään lumilyhtyfestivaali Yonezawassa Uesugin pyhäköllä. Juhlassa sadat lumilyhdyt koristavat pyhäkön ympäristöä. Yonezawa on myös "Uesugi-matsurin" () tapahtumapaikka keskikeväällä – tämän tapahtuman huippukohta on Kawanakajiman taistelun uudelleennäyttely Matsukawa-joen rannoilla.


title: Yamagatan prefektuuri

text: Risshakujin vuorenrinteeseen kaiverrettu temppeli Yamagatan kaupungin lähellä on yksi alueen tärkeimmistä nähtävyyksistä.


title: Yamagatan prefektuuri

text: Dewan kolme vuorta ovat vuorostaan kolme pyhää vuorta, jotka muodostavat perinteisen pyhiinvaellusreitin šintolaisuuden shugendō-haaran seuraajille. Näistä yhdellä, Hagurovuorella, on tunnettu viisikerroksinen pagodi. Zaovuori on kuuluisa talviurheilukeskus, joka tunnetaan talvella ”lumihirviöistään” (jäätyneistä lumen peittämistä puista).


title: Michael Gambon

text: Sir Michael John Gambon CBE (s. 19. lokakuuta 1940 Dublin, Irlanti) on brittiläinen näyttelijä ja ääninäyttelijä, joka on työskennellyt niin näyttämöllä, elokuvissa kuin televisiossakin.


title: Michael Gambon

text: Gambon syntyi Dublinissa toisen maailmansodan aikana. Hänen isänsä etsi jälleenrakennustöitä ja niin perhe muutti Lontooseen Michael Gambonin ollessa viisivuotias.


title: Michael Gambon

text: Hän on esiintynyt näyttämöllä, elokuvissa ja televisiossa 1970-luvulta alkaen. Ensimmäinen menestys oli pääosa Dennis Potterin televisiosarjassa "Laulava salapoliisi" (1986).


title: Michael Gambon

text: Vuonna 2004 Gambon peri Albus Dumbledoren osan Harry Potter -elokuvissa Richard Harrisilta, joka menehtyi vuonna 2002 Hodgkinin tautiin.


title: Abolitionismi

text: Abolitionismi (< engl. "abolition", 'lakkauttaminen') oli alun perin orjakaupan ja orjuuden lakkauttamista vaatinut protestiliike Isossa-Britanniassa ja Yhdysvalloissa 1700-luvun lopussa ja 1800-luvulla. Liike yhdisti eri uskonlahkoja ja filantrooppisia liikkeitä.


title: Abolitionismi

text: Myöhemmin sanan merkitys on laajentunut muihinkin vapauspyrkimyksiin.


title: Abolitionismi

text: Abolitionismilla voidaan viitata eri tieteenaloilla ainakin seuraaviin:


title: Abolitionismi

text: Orjuuden lakkauttamista ja kansainvälisen orjakaupan kieltämistä tavoitteenaan pitänyt poliittinen abolitionistinen liike alkoi valistusaikana ja se saavutti suuret mittasuhteet useissa maissa 1800-luvulla ja onnistui lopulta pyrkimyksissään suurimmaksi osaksi.


title: Abolitionismi

text:
1800-luvun Yhdysvalloissa abolitionismi jakaantui useisiin eri lohkoihin, joista mielenkiintoisin oli orjuudenvastustus. Abolitionisteja oli sekä mustia että valkoisia. Mustat abolitionistit toimivat Pohjois-Amerikan valtioiden, Yhdysvaltojen ja Kanadan, lisäksi myös Britteinsaarilla. Kuuluisimpia abolitionisteja olivat musta Frederick Douglas ja valkoihoinen W. L. Garrison. Heidän käyttämiään menetelmiä asian edistämiseksi olivat lehtikirjoittelu, puhujakiertueet ja ulkoparlamentaariset kanavat. Heidän toiminta perustui alun perin väkivallattomalle toiminnalle. Etenkin Garrison tuomitsi abolitionistien veriset hyökkäykset jyrkästi. Lukuisat vastaiskut orjuuden vapauttamista kohtaan oli kuitenkin käännekohta Garrisonin periaatteille.
Osittain heidän orjuudenvastustustyönsä ansiosta Abraham Lincoln vapautti orjat julistuksellaan 1863 ja lopullisesti perustuslain 13. lisäyksellä sisällissodan jälkeen 1865.


title: Abolitionismi

text: Vankila-abolitionismi ajaa vankilajärjestelmän poistamista ja rikosten ehkäisyn toteuttamista muilla tavoin


title: Abolitionismi

text: Nykypäivän Yhdysvalloissa kuolemanrangaistuksen vastustajat kutsuvat itseään abolitionisteiksi.


title: Abolitionismi

text: Termiä käytetään myös puhuttaessa eläinten oikeuksista silloin kun vastustetaan kaikenlaista eläinten hyväksikäyttöä mukaan lukien lemmikkien pito


title: Timo Furuholm

text: Timo Furuholm (s. 11. lokakuuta 1987 Pori) on suomalainen jalkapalloilija. Pelipaikaltaan hän on hyökkääjä. Furuholm edustaa Veikkausliigassa pelaavaa Interiä.


title: Timo Furuholm

text: Timo Furuholm on porilaisen Toejoen Veikkojen kasvatti. Vuonna 2003 hän edusti FC Jazzia ja Furuholm valittiin Suomen Palloliiton Satakunnan piirin parhaaksi poikajunioriksi. Samana vuonna hän debytoi Jazzin riveissä myös Veikkausliigassa, ollen 15-vuotiaana sarjan kaikkien aikojen nuorin pelaaja. Keväällä 2004 Furuholm ja FC Jazz riitautuivat ja hän siirtyi toiseen porilaisseuraan Musan Salamaan, joka pelasi tuolloin kolmanneksi korkeimmalla sarjatasolla Kakkosessa. Kiistan taustalla oli erimielisyys sopimuksen pituudesta. Furuholm olisi ollut valmis pelaamaan talousvaikeuksista kärsineessä Jazzissa ilmaiseksi vuoden pituisella sopimuksella, mutta seura ei suostunut kuin kolmen vuoden mittaiseen juniorisopimukseen. Timo Furuholmin asioita hoiti hänen isänsä Tapio Furuholm, jonka mukaan Jazz halusi tehdä pitkän sopimuksen vain hyötyäkseen myöhemmin taloudellisesti Furuholmin mahdollisesti siirtyessä ulkomaille.


title: Timo Furuholm

text: Kaudeksi 2005 Furuholm siirtyi Turkuun FC Interiin. Tosin jo syksyllä 2004 hän oli pelannut seuran reservijoukkue VG-62:n paidassa Ykkösen karsinnoissa. Interissä Furuholmin todellista läpimurtoa hidastivat useat loukkaantumiset. Kahden ensimmäisen kauden aikana hän pelasi Interissä yhteensä 12 ottelua ja teki vain yhden maalin. Kaudella 2007 Furuholm esiintyi 14 liigaottelussa ja onnistui maalinteossa kahdesti. Liigakauden 2008 alussa hän teki neljä maalia, mutta loukkaantui jo neljännessä ottelussa FC Lahtea vastaan ja joutui polvilumpiovamman vuoksi pitkälle sairauslomalle. Furuholm palasi pelikentille vasta 24. syyskuuta 2008 kauden viidenneksi viimeisessä ottelussa. Lopulta hänelle kertyi kauden aikana yhdeksän ottelua ja neljä maalia. Vuonna 2009 Furuholm teki lopullisen läpimurtonsa pelaten liigassa 23 ottelua, joissa hän teki 11 maalia. Seuraava kausi meni jälleen piloille loukkaantumisten vuoksi ja Furuholm pääsi pelaamaan vain neljä ottelua. Kauden 2011 hän pääsi lopulta pelaamaan ilman loukkaantumisia ja oli Veikkausliigan paras maalintekijä. Yhdeksässä ensimmäisessä ottelussa Furuholm teki kymmenen maalia ja voitti lopulta maalikuninkuuden 22 maalilla. Veikkausliiga palkitsi hänet vuoden 2011 liigapelaajana.


title: Timo Furuholm

text:
Tammikuussa 2012 Furuholm siirtyi FC Interistä Saksan 2. Bundesliigassa pelaavaan Fortuna Düsseldorfiin. Hän debytoi uudessa seurassaan helmikuussa ja pelasi kevään aikana yhteensä 9 liigaottelua tekemättä kuitenkaan yhtään maalia. Syksyllä Furuholm ei enää mahtunut pelaamaan Bundesliigaan nousseen Düsseldorfin edustusjoukkueessa, vaan hän esiintyi syksyn aikana seuran reservijoukkueessa maan neljänneksi korkeimmalla sarjatasolla Regionalligassa.
Tammikuussa 2013 Furuholm vuokrattiin 3. Ligassa pelaavaan Hallescher FC:hen, jossa hän pelasi kevään aikana 16 ottelua tehden kahdeksan maalia. Takaisin 2. Bundesliigan pudonnut Fortuna Düsseldorf luopui Furuholmista elokuussa 2013 ja hän allekirjoitti kahden vuoden pituisen sopimuksen Hallescher FC:n kanssa. Kaudella 2013–2014 Furuholm teki 12 maalia ja oli joukkueensa paras sekä koko liigan kahdeksanneksi paras maalintekijä. Hän teki 12 maalia myös kaudella 2014–2015 ollen jälleen joukkueensa paras maalintekijä. Koko sarjan maalintekijätilastossa Furuholm oli jaetulla 11. sijalla. Kauden jälkeen hän allekirjoitti uuden kaksivuotisen sopimuksen.


title: Timo Furuholm

text: Furuholm on Hallescherissa noussut joukkueen kannattajien suosikiksi. Pelatessaan seurassa keväällä 2013, auttoi Furuholm maaleillaan häntäpäässä majaillutta seuraa säilyttämään sarjapaikkansa. Seuraavana kesänä fanit perustivat addressin, jolla seurajohtoa vaadittiin hankkimaan Furuholm Düsseldorfin luopuessa hänestä.


title: Timo Furuholm

text: Timo Furuholm on edustanut Suomea kaikkien ikäluokkien nuorisomaajoukkueissa. A-maajoukkueessa hän debytoi Etelä-Koreaa vastaan tammikuussa 2010 Málagassa pelatussa ystävyysottelussa. Avauskokoonpanossa Furuholm oli ensimmäistä kertaa toukokuussa 2012 Turkkia vastaan pelatussa ottelussa. Ensimmäisen A-maajoukkuemaalinsa hän viimeisteli ottelussa Latviaa vastaan elokuussa 2011.


title: Timo Furuholm

text: Timo Furuholm on naimisissa ja hänellä on helmikuussa 2014 syntynyt tytär. Hänen oma isänsä on muun muassa Eurosportin jalkapalloselostajana sekä Vasemmistoliiton kaupunginvaltuutettuna Porissa toimiva entinen jalkapalloilija Tapio Furuholm. Timo Furuholmin setä Esa Furuholm on myös entinen pääsarjatason jalkapalloilija. Furuholmin lempiharrastus on kirjallisuus.


title: Nicaraguan historia

text: Ensimmäinen Nicagaruan alueelle saapunut eurooppalainen oli Gil Gonzáles de Ávila vuonna 1522. Hernández de Córdoba perusti ensimmäiset pysyvät asutukset alueelle 1524, ja kaksi nykyisenkin Nicaraguan merkittävintä kaupunkia: Granadan Nicaraguajärven rannalle ja Leónin Managuajärven rannalle. Nicaraguaan muutti 1500-luvulla espanjalaisia siirtolaisia ja maa oli pitkään Espanjan siirtomaa. Itsenäiseksi maa julistautui 1821 ja siitä tuli vähäksi aikaa Meksikon keisarinkunnan osa ja myöhemmin Keski-Amerikan liittovaltion. Nicaragua julistautui suvereeniksi itsenäiseksi valtioksi vuonna 1838.


title: Nicaraguan historia

text: Nicaraguaan muodostui kaksi kilpailevaa puoluetta, konservatiivit ja liberaalit, jotka käyttivät tukialueinaan kahta suurta kaupunkia, Leónia (liberaalit) ja Granadaa (konservatiivit). Pääkaupunki Managua sijaitsi näiden kahden välissä ja oli siksi alati kilpailevien ryhmittymien kädenväännön kohteena. Vuonna 1855 yhdysvaltalainen seikkailija William Walker hyödynsi puolueiden välisiä kiistoja ja aluksi liberaalien konservatiivien vastaiseen taisteluun kutsumana hankkiutui seuraavana vuonna maan presidentiksi. Hän ehti uudelleenlaillistaa orjuuden ja tehdä englannista maan virallisen kielen ennen kuin maan yhdistyneet voimat ajoivat hänet maanpakoon 1857. Tätä seurasi kolme vuosikymmentä konservatiivien valtaa.


title: Nicaraguan historia

text: José Santos Zelaya johti liberaalien kapinaa ja nousi presidentiksi 1893. Hänen kaudellaan, vuonna 1894, Ison-Britannian Nicaragualle vuonna 1860 luovuttama Atlantin puoleinen alue, Moskiittorannikko, liitettiin Nicaraguan hallinnon piiriin ja siitä muodostettiin Zelayan provinssi. Alueen alkuasukasväestö, miskitointiaanit, saivat autonomisen aseman vasta vuoden 1987 perustuslaissa. Samalla provinssi jaettiin kahteen pohjoiseen RAAN ja eteläiseen RAAS autonomiseen alueeseen. Zelayan aikana kehitettiin myös koulutusta, erotettiin kirkko ja valtio toisistaan sekä sallittiin siviiliavioliitto ja avioero.


title: Nicaraguan historia

text: 1900-luvun alussa Yhdysvallat suunnitteli kanavaa Väli-Amerikan kannaksen yli ja piti Nicaraguaa alueen tasapainoa vaarantavana voimana. Yhdysvallat tuki vuoden 1909 konservatiivien kapinaa ja miehitti Nicaraguan vuonna 1912 "suojellakseen kansalaisiaan." Lukuun ottamatta yhdeksän kuukauden aikaa 1925–1926, Yhdysvallat miehitti maata 1912–1933.


title: Nicaraguan historia

text: Yhdysvaltain joukot poistuivat maasta vuonna 1925, mutta palasivat vajaan vuoden kuluttua uudelleen puhjenneen sisällissodan takia. Miehitystä vastustamaan nousi Augusto Cesár Sandinon johtama sissiarmeija, joka ei suostunut tunnustamaan Yhdysvaltain vuoden 1927 neuvottelemaa rauhansopimusta. Sandinon joukkojen vastarinta loppui vasta kun Yhdysvallat vetäytyi maasta vuonna 1933.


title: Nicaraguan historia

text: Yhdysvaltain vetäydyttyä Nicaraguasta vallan kaappasi Yhdysvaltain kouluttama Anastasio Somoza Garcian kansalliskaarti, jota Somozan suvun sotilasdiktatuuri johti aina vuoteen 1979 asti. Somoza julistautui presidentiksi 1936 surmattuaan Sandinon. Somozan jälkeen maata hallitsi kaksi hänen poikaansa. Nicaraguassa järjestettiin tuonakin aikana vaaleja, jotka tosin olivat rakenteellisesti epärehellisiä. Poliittinen toiminta oli pääosin sallittua, kunhan se ei uhannut Somozan suvun valtaa. Kun kenraali Anastasio Somoza salamurhattiin 1956, häntä seurasi hänen poikansa Luis ja nuorempi poika Anastasio. Vuonna 1962 muodostettiin vasemmistolainen Sandinistien kansallinen vapautusrintama (FSLN) jonka tavoitteena oli syöstä Somozan perhe vallasta.


title: Nicaraguan historia

text: Opposition demokraattisen vapautusrintaman johtajan Pedro Joaquin Chamorron murha laukaisi yleislakon ja levottomuuksia ja johti maltilliset samaan rintamaan FSLN:n kanssa.


title: Nicaraguan historia

text: Somozojen kleptokratiaksikin kutsuttu valta päättyi, kun viimeinen Somoza ajettiin maanpakoon sandinistien vapautusrintaman johdolla 1979. Sandinistien johtama vallankumous asetti maan johtoon Kansallisen jälleenrakennuksen juntan, johon alkuun kuului edustajia kaikista Somozaa vastustaneista ryhmistä. Juntta oli käytännössä sandinistien käsissä ja useimmat muut poliittiset ryhmät erosivat juntasta pian vallankumouksen jälkeen. Nicaraguan hallinto oli yksin sandinistien käsissä alle vuosi vallankumouksen jälkeen. Juntta sääti uuden perustuslain, joka sanottiin takaavan kansalaisvapaudet.


title: Nicaraguan historia

text: Osittain entisten somozalaisten komennossa toimivat contrat aloittivat 1982 sissisodan sandinistien hallintoa vastaan Hondurasista käsin ja saivat rahoitusta ja muuta tukea Yhdysvalloilta. Maa julistettiin sotatilaan. Sandinistit panivat toimeen yleisen asevelvollisuuden ja saivat aseapua muun muassa Kuubasta ja Neuvostoliitosta. Maan välit Yhdysvaltoihin huononivat nopeasti.


title: Nicaraguan historia

text: Sandinistit toimeenpanivat taloudessa sosialistisia uudistuksia. Maan pankit kansallistettiin, samoin esimerkiksi ylikansallisille yhtiöille kuuluneita kaivoksia ja maasta paenneiden Somozan kannattajien omaisuutta siirrettiin valtion omistukseen. Merkittävimpien vientituotteiden tuottajat pakotettiin myymään tuotantonsa valtiolle ja monet tuotteet asetettiin hintasäännöstelyyn. Sandinistit käynnistivät myös maareformin ja pyrkivät edistämään maatalousosuuskuntien muodostamista. Sandinistit ilmoittivat kuitenkin etteivät pyrkineet sosialismiin vaan heidän ihanteenaan oli sekatalousjärjestelmä.


title: Nicaraguan historia

text: Sandinistihallinto toteutti myös mittavan lukutaitokampanjan (Cruzada Nacional de Alfabetización "Héroes y Mártires por la Liberación de Nicaragua") ja otti käyttöön oppivelvollisuuden. Lukutaidottomuus maassa painui 50 prosentista kolmeentoista vuoden 1980 aikana.


title: Nicaraguan historia

text: Sandinistit ottivat hallintaansa televisioasemat, useimmat radioasemat ja maan kaksi suurinta sanomalehteä. Sandinisteihin kriittisesti suhtautunut katolilainen radioasema Radio Catolica suljettiin ja oppositiolehtien toimintaa rajoitettiin.


title: Nicaraguan historia

text: Sandinistihallinto järjesti vaalit viisi vuotta valtaannousunsa jälkeen 1984. Sandinistien Daniel Ortega valittiin presidentiksi. Vaalit olivat ulkomaisten tarkkailijoiden näkemyksen mukaan rehelliset. Yli 70 % nicaragualaisista kävi äänestämässä ja sandinistit saivat selvän voiton.


title: Nicaraguan historia

text: Vaaleja monen muun maan hallinnosta poiketen epärehellisinä pitänyt Reaganin hallinto Yhdysvalloissa jatkoi sandinistihallitusta vastustavien contra-sissien tukemista. Yhdysvaltain tukeen liittyi muun muassa niin sanottu Iran-Contra-skandaali, jossa islamilaisen vallankumouksen jälkeiseen Iraniin myydyistä aseista saatuja varoja kanavoitiin contrille. CIA:n tuella toteutettu Nicaraguan satamien miinoittaminen 1984 sai Nicaraguan haastamaan Yhdysvallat kansainväliseen tuomioistuimeen, jossa Yhdysvallat tuomittiin. Vuonna 1985 Yhdysvallat aloitti Nicaraguaa koskevan taloussaarron, joka lopetti maiden vielä jäljellä olevan vähäisen kaupan. Yhdysvallat tuomittiin kansainvälisessä oikeudessa 16 miljardin dollarin korvauksiin, joita se ei ole suostunut maksamaan. Yhdysvallat esti myös erilaisia kansainvälisiä rahoituslaitoksia myöntämästä Nicaragualle lainoja. Nicaragua sai kuitenkin taloudellista tukea muun muassa monilta Länsi-Euroopan mailta, Kanadalta, Meksikolta, Kuubalta sekä Neuvostoliitolta ja muilta itäblokin mailta. Vielä kesäkuussa 1986 Yhdysvallat antoi 100 miljoonan arvosta lisää tukea contrille.


title: Nicaraguan historia

text: Ortega suostui neuvotteluihin contrien kanssa alkuvuodesta 1988 ja Yhdysvaltain kongressi kielsi Reagania tukemasta contria. Contra-sota päättyi vuonna 1988 tämän niin sanotun Contadora-prosessin tuloksena. Helmikuussa 1989 naapurimaiden hallitukset riisuivat contrat aseista. Contrat palasivat yhteiskuntaan ja sandinistit lupasivat järjestää vapaat vaalit 1990.


title: Nicaraguan historia

text: Helmikuun 1990 vaaleihin Nicaraguan oppositiovoimat kokosivat Yhdistyneen kansallisen opposition (Unión Nacional Opositora - UNO), johon kuului koko poliittinen kenttä entisistä somozalaisista Nicaraguan kommunistipuolueeseen asti. Yhdysvaltain presidentti Bushin administraatio rahoitti UNO:n kampanjointia yhdeksällä miljoonalla dollarilla ja sandinistit puolestaan käyttivät omaan kampanjointiinsa Nicaraguan valtion omaisuutta ja hallitsemiaan tiedotusvälineitä. 25. helmikuuta 1990 järjestetyissä vaaleissa opposition ehdokas Violeta Barrios de Chamorro voitti 55 %:lla äänistä sandinistien Daniel Ortegan ääniosuuden jäädessä 41 %:iin. Yhdysvaltain edustajat tekivät vaalien alla selväksi, että taloussaarto loppuu vain, mikäli sandinistit eivät nouse enää valtaan. Chamorro vieraili huhtikuussa 1991 Yhdysvalloissa ja sai maalleen apua vastineeksi luovuttuaan oikeuden tuomitsemista 17 miljardin dollarin korvausvaateista. Yhdysvallat kuitenkin katkaisi tukensa uudelleen kesäkuussa 1992 epäiltyään sandinistien vaikutusvallan nousua Chamorron hallituksessa.


title: Nicaraguan historia

text: Chamorro voiton syynä oli, että kansa oli kyllästynyt talouskurimukseen. Ennen kuin Chamorron kausi alkoi huhtikuussa, sandinistit ryöstivät kaikkea huviloista autoihin ja huonekaluihin. Jopa tehtaiden koneita ryöstettiin mustille markkinoille.


title: Nicaraguan historia

text: Vuonna 1992 maanjäristys tappoi 112 ja jätti 16 000 kodittomiksi.


title: Nicaraguan historia

text: Vielä vuonna 1993 julistettiin hätätila maan pohjoisosassa sandinistien ja contraryhmien otettua yhteen. Rauha näiden niin sanottujen recontrien kanssa saatiin aikaan 1994.


title: Nicaraguan historia

text: Chamorron jälkeen presidentiksi valittiin liberaalipuolueen Arnoldo Alemán, joka astui virkaansa 10. tammikuuta 1997. Hän sovelsi ääriliberaalia talouspolitiikkaa. El Niño ja hurrikaani Mitch marraskuussa 1998 aiheuttivat tuhoa, 3 000 kuolonuhria ja laajoja menetyksiä maataloudessa. Alemán nimitti seuraajakseen varapresidenttinsä Enrique Bolañosin joka valittiin presidentiksi 2001. Alemán tuomittiin myöhemmin korruptiosta ja valtion varojen väärinkäytöstä omaan vaalityöhönsä 20 vuodeksi vankeuteen.


title: Nicaraguan historia

text: Tammikuussa 2004 Maailmanpankki antoi anteeksi 80 % Nicaraguan veloista ja heinäkuussa Venäjä antoi anteeksi maan monen miljardin neuvostoaikaisen velan.


title: Nicaraguan historia

text: Vuonna 2007 Ortega viimein voitti vaalit 38 prosentilla äänistä edellisen presidentin Arnoldo Alémanin liberaalipuolueen tuelle. Vastineeksi Ortega järjesti Alémanille armahduksen kavallus- ja korruptiotuomiosta. Oikeuslaitos myös mahdollisti Ortegalle perustuslain vastaisen jatkokauden. Ajamallaan aborttikiellolla presidenttiehdokas Ortega sai katolisen kirkon tuen vuoden 2006 vaaleihin.


title: Nicaraguan historia

text:
Marraskuussa 2008 Ortegan sandinistipuolue väärensi kunnallisvaalitulokset.
Vuoden 2011 vaaleissa Ortega turvautui taas vaalivilppiin, vaikka saattoi yhä ostaa ääniä Hugo Chávezin öljyrahoilla.


title: Nicaraguan historia

text:
Vuoden 2016 vaaleilla Ortega valittiin kolmannelle perättäiselle kaudelleen. Hänen varapresidenttinään on hänen vaimonsa Rosario Murillo. Sandinistit olivat ajaneet läpi perustuslainmuutoksen, joka salli jatkokaudet.
Ortegan kaudella Nicaraguan nautti pitkään jatkunutta vahvaa talouskasvua ja köyhyys väheni merkittävästi. Köyhyyttä vähennettiin aluksi Venezuelan talousavulla, myöhemmin Ortega solmi siteet myös maan liike-elämän kanssa.. Sandinistit rajoittivat 2010-luvulla opposition mediaa pidätyksin ja muin toimin. Vaalivilppi ja korruptio kukoistivat. Ortegan lähipiiri rikastui. Maa näytti palanneen takasin Somozan aikaan, kun caudillo, vahva mies johti valtiota. Protestimielialoja hillitsivät hallituksen tukena olleet nuorisojengit, jotka kylvivät pelkoa maahan. Tarkkailijoiden mukaan Ortegan diktatuuri syveni. Maa pysyi pitkään rauhallisena joitain protesteja lukuun ottamatta. Kun hallitus päätti alentaa eläkkeitä vuonna 2018, opiskelijat alkoivat huhtikuussa 2018 protestoida. Mielenosoitukset levisivät nopeasti koko maahan ja muuttuivat pian väkivaltaisiksi. Vaikka presidentti peruikin eläkeuudistuksen, protestit jatkuivat.


title: Hans Moleman

text: Hans Moleman on kuvitteellinen hahmo animaatiosarjassa "Simpsonit". Hän on iäkäs ja heiveröinen mies, jolle usein tapahtuu kaikenlaista ikävää. Hahmon ääninäyttelijä on Dan Castellaneta.


title: Hans Moleman

text: Hans Molemanin ensiesiintyminen oli 2. tuotantokauden jaksossa ”Kunnon mies”. Hänet nähdään yleensä pienissä irtovitseissä, joissa hän joutuu omituisiin onnettomuuksiin ollessaan väärässä paikassa väärään aikaan. Monet näistä ovat kuolettavia onnettomuuksia, mutta seuraavassa jaksossa Moleman on aina taas kunnossa, kunnes jotain uutta sattuu.


title: Hans Moleman

text: Moleman on vanhan näköinen ja kalju, kumarassa kulkeva mies, joka puhuu heikolla vapisevalla äänellä. Hän on likinäköinen ja käyttää paksulinssisiä silmälaseja. 4. tuotantokauden jaksossa ”Oluetta, ole oluetta” Moleman väittää olevansa vain 31-vuotias ja että alkoholin käyttö on saanut hänet näyttämään vanhemmalta, mutta useimpien muiden jaksojen perusteella hän on oikeastikin vanha. Silloin tällöin hänet nähdään Abraham Simpsonin ja Jasper Beardleyn seurassa vanhainkodissa. Hahmon esiintyessä ensi kerran jaksossa ”Kunnon mies” hänen nimensä oli ajokortissa Ralph Melish, mutta myöhemmin käsikirjoittajat antoivat hahmolle hänen ulkonäköönsä viittaavan nimen Moleman (kirjaimellisesti ”Myyrämies”).


title: Hans Moleman

text: Moleman pukeutuu pitkähihaiseen valkoiseen kauluspaitaan, suoriin vihreisiin housuihin, pinkkiin tai siniseen solmioon ja tummiin kenkiin. Hänen vaatteensa näyttävät aina huonosti silitetyiltä. Hän käyttää kävelykeppiä. Varhaisissa jaksoissa hänen ihonvärinsä oli tuntemattomasta syystä tumma ruskeanpunertava, mutta nykyään hän on keltainen siinä missä muutkin hahmot.


title: Hans Moleman

text: Molemanilla on ollut monia eri ammatteja, ensimmäisenä ja tyypillisimpänä rekkakuski. Yleensä hän ajaa valtavaa kuorma-autoa, jonka rattiin ylettyy juuri ja juuri.


title: Hans Moleman

text: Molemanin ensimmäiset kuolemat liittyivät liikenneonnettomuuksiin, joissa hänen ajamansa ajoneuvot suistuivat tieltä ja syttyivät aina tuleen tai räjähtivät. Myöhemmin onnettomuudet muuttuivat omituisemmiksi. Esimerkiksi 6. kauden jaksossa ”Bartin takaikkuna” auringonpaahde sai hänen silmälasinsa toimimaan polttolasin tavoin, jolloin hän syttyi tuleen. Toisinaan Moleman on sekoitettu toiseen henkilöön tuhoisin seurauksin eikä kukaan ole välittänyt hänen selityksistään. Esimerkiksi 7. kauden jaksossa ”Homerin äiti” hänet haudattiin elävältä ruumisarkussa ja 12. kauden jaksossa ”Hylätyt lapset” häntä luultiin erään toisen henkilön ruumiiksi ja pidettiin ruumishuoneen kylmiössä vaikka hän huomautti olevansa elossa. 7. kauden jaksossa ”Homerin joukkue” johtaja Burns luuli eetteritokkurassa Molemania ”mainoksen saksanpähkinäpojaksi” ja alkoi porata hänen kalloaan auki. 6. kauden jaksossa ”Hyvä poliisi, huonot housut” Moleman vietiin ilmeisesti erehdyksessä teloitettavaksi.


title: Hans Moleman

text: Molemania on joskus luonnehdittu "Simpsonien" vastineeksi "South Park" -sarjan Kenny McCormickille, joka tuli tunnetuksi siitä, että hän kuoli aina väkivaltaisesti joka jaksossa.


title: Hans Moleman

text: 6. kauden jaksossa ”Neljät hautajaiset ja yhdet häät” Moleman osallistui kotikaupunkinsa Springfieldin elokuvafestivaaleille lyhytelokuvallaan "A man getting hit by a football" (”Jalkapallo osuu mieheen”), jossa ei tapahdu muuta kuin että pihalla seisova Moleman saa yllättäen nivusiinsa amerikkalaisen jalkapallon ja lyyhistyy tuskissaan. Homer Simpson piti elokuvaa loistavana, mutta muut eivät pitäneet siitä.


title: Hans Moleman

text: Hans Molemanin sukulaisia on nähty sarjassa vain kahdesti. 20. kauden jaksossa ”Isän kanssa illanvietossa” Moleman nähtiin erään kohtauksen taustalla ilmeisesti oman isänsä kanssa osallistumassa vanhainkodin pihaleikkiin. 24. kauden jaksossa ”Springfield säästökuurilla” Molemanin sairaalassa vierailleet omaiset yrittivät lopettaa hänen elintoimintonsa kytkemällä hengityskoneen pois päältä, vaikka hän oli täysin tajuissaan.


title: Hans Moleman

text: 26. kauden jaksossa ”Iso ja ylpeä siitä” käy ilmi, että Moleman on vuosikymmeniä aiemmin toiminut Springfieldin pormestarina, mutta hänen virkakautensa päättyi skandaaliin.


title: Golanin prikaati

text: Golanin prikaati on perustettu 28. helmikuuta 1948 Libanonin prikaatin osasta, kun tämä jaettiin pienempiin prikaateihin. Se on yksi Israelin puolustusvoimien eniten kunnianosoituksia saaneista jalkaväkiyksiköistä. Itsenäisyyssodan lisäksi se osallistui Syyrian vastaisiin taisteluihin 1951 sekä lokakuussa 1955 yhdessä Israelin laskuvarjoprikaatin kanssa samassa operaatiossa Egyptiä vastaan. Se osallistui myös 1956 Suezin kriisiin, jossa sen tehtävänä oli vallata Rafah Siinailla.


title: Golanin prikaati

text: Golanin prikaati kävi 25.7.-29.7.2006 Bint Jbeilin taistelun Hizbollahia vastaan yhdessä laskuvarjojääkäreiden ja 7. panssariprikaatin kanssa.